text:
Nýggjasta
Almannapensjónir, viðbót til pensjonistar, almannaveitingar v.m.
Hoyringssvar til uppskot til løgtingslóg um:
- Uppskot til løgtingslóg um broyting í løgtingslóg um almannapensjónir o.a.
- Uppskot til løgtingslóg um broyting í løgtingslóg um viðbót til ávísar pensjónistar v.fl.
- Uppskot til løgtingslóg um broyting í løgtingslóg um áseting og javning av almannaveitingum.
- Uppskot til løgtingslóg um broyting í løgtingslóg um arbeiðsmarknaðareftirlønargrunn (Pensjónsnýskipan).
- Uppskot til løgtingslóg um eftirløn (Eftirlønarlógin)(Pensjónsnýskipan).
- Uppskot til løgtingslóg um javningarprosent til almannaveitingar.
MBF hevur hesar viðmerkingar:
Viðvíkjandi 1. broyting í løgtingslóg um almannapensjónir o.a
§1 nýtt nr. 2. framskundað pensjón: MBF fegnast um at uppskotið leggur upp til at tað kemur at bera til at søkja um framskundaða pensjón frá degnum, tá 3 ár eru eftir til fólkapensjónsaldur er rokkin. At treytin er, at ein skal lúka treytirnar fyri tillutan av lægstu fyritíðarpensjón meta vit ikki er í lagi, heldur meta vit, at ein læknalig meting frá egnum lækna eigur at verða nóg mikið í hvørjum einstøkum føri.
§4. pensjónsaldur: uppskot um at hækka pensjónsaldurin. Her meta vit, at tað má verða eitt val hvussu leingi ein ynskir at verða á arbeiðsmarknaðinum. Um tað verður ásett við lóg, hevur persónurin onki val. Her meta vit, at ein smidligari loysn eigur at verða gjørd soleiðis, at um ein persónur ynskir at arbeiða eftir at hann fyllur 67 ár, skal hetta verða møguligt. Vit meta ikki at tað er rætt, at hækka pensjónsaldurin við lóg.
Viðvíkjandi 2. Viðbót til ávísar pensjónistar:
MBF tekur undir við, at pensjónsveitingar verða einfaldari og meiri gjøgnumskygdar.
MBF hevur ikki aðrar viðmerkingar til hetta.
Viðvíkjandi 3. áseting og javning av almannaveitingum.
MBF tekur als ikki undir við og vil staðiliga mótmæla alt slag av mótrokning í grundupphæddini í fólkapensjónini. Hetta skal síggjast í ljósinum av, at tað er alt føroya fólk, ið hevur goldið sín skatt, ið hevur verið við til at gjalda til fólkapensjónina.
Fyri persónar, ið hava eina góða eftirlønarskipan, er møguligt at frásiga sær grundupphæddina í fólkapensiónini, men er hetta ikki nakað ein við lóg skal tvingast til.
MBF væntar somuleiðis, at grundupphæddin framhaldandi verður skattafrí.
Viðvíkjandi mótrokning í vanligu viðbótini til fólkapensjón, eigur mótrokningin at gerðast meiri líðandi bæði fyri tey, ið eru fólkapensjónistar, og fyri tey, ið gerðast fólkapensjónistar eftir nýggju skipanini. Tað skal altíð betala seg at arbeiða, eisini
eftir at ein er blivin fólkapensjónistur.
Viðvíkjandi 4. Arbeiðsmarknaðareftirlønargrunn.
MBF tekur ikki undir við ætlanini at hækka inngjaldi í Arbeiðsmarknaðareftirlønargrunnin við 0,75% yvir tey næstu 3 árini. Her skulu vit vísa á, at flestu løntakarar hava eftirlønarskipan, sum part av ásetingum í sáttmálum á arbeiðsmarknaðinum, og tí kunnu vit ikki síggja hesa hækking sum annað enn ein eyka skatt, tá hetta verður tikið inn gjøgnum skattin.
Viðvíkjandi 5. Eftirlønarlógin:
§ 1, stk 1 áleggur øllum, ið ikki hava nátt pensjónsaldur, og sum hava fulla skattskyldu til Føroyar, at spara saman til egna eftirløn. Sum útgangsstøði tekur MBF undir við hesum, tó eru tað nógv ung, ið meðan tey lesa arbeiða fyri at fáa endarnar at røkka saman, og tí ivast vit í, um ein skal áleggja ungum, ið eru undir útbúgving at gjalda inn í skipanina. Hesi somu sleppa ikki undan at gjalda til arbeiðsmarknaðareftirlønargrunnin.
Tað kann hugsast, at ein møguleiki verður, at søkja um undantak soleiðis at ein byrjar at gjalda inn í skipanina, tá ein er liðugur at lesa.
§ 2. Stk. 2 at eftirlønin hækkar við einum % um árið til 12% í 2026, hetta meta vit er í lagi. Flestu persónar á almenna arbeiðsmarknaðinum, ið í dag eru limir í fakfeløgum, hava longu nú eina eftirløn á 15%. Er ætlanin at broyta hetta soleiðis, at tey 3% millum 12% og 15% verða útgoldin saman við lønini hvønn mána? Ella ætlar ein at
hesi 3% detta burtur?
MBF fegnast um, at tað nú sambært nýggju ásetingunum til §3 nr. 10, 14 og 16 í eftirlønarlógini verður veitt eftirløn av útgjaldi sambært §§ 12, 14 og 22 í lóg um arbeiðsfremjandi tiltøk, §§ 9, stk. 2,13,17, stk. 3 í forsorgarlógini, og útgjald sambært kunngerð um samsýning til fosturforeldur, útgjald sambært §1,stk. 1.
Hesi undantøk koma at geva teimum, ið í dag eru í hesum skipanum ein møguleika fyri at spara saman til egna eftirlønarskipan. Tó er tað umráðandi, at eftirlønin verður goldin afturat veitingunum sambært kapitul 2. avleiðingar av uppskotinum.
Viðvíkjandi punkt 6, javningarprosent til almannaveitingar.
Fyri MBF er tað umráðandi, at allar pensjónir og almannaveitingar verða prístalsreguleraðar.
Vinarliga v/ MBF
Ása Olsen, aðalskrivari


c: text/html

text:
Setir karrieruvegleiðing og VÚ á breddan
Mánadagin 28. september og týsdagin 29. september er NVL – Norðurlendskt netverk fyri vaksnamannalæru – vertur fyri tveimum tiltøkum, ið venda sær til øll, sum eru áhugað í hugsjónini um lívslanga læru, arbeiði við skúlaskapi, førleikamenning á arbeiðsmarknaði, vegleiðing, førleikameting, og sum tvørturum sektorar virka fyri at seta á stovn eina skipaða vaksnamannaútbúgving.
28. september:
Ráðstevna um ‘CMS’ og leiklut vegleiðarans í validering (førleikameting)
Hugtakið CMS (Career Management Skills) snýr seg um førleikan at handfara og røkja sína útbúgvingar-, yrkis- og lívsleið. Á hesi stevnu fara limir úr norðurlendska vegleiðaranetverki NVLs at varpa ljós á tvey aktuel temu, karrierulæru og førleikameting. Tvær frágreiðingar verða lýstar og viðgjørdar við atliti at føroyskum viðurskiftum. Tann fyrra er frágreiðingin “Karrierekompetence og vejledning i et nordisk perspektiv – Karrierevalg og karrierelæring”, ið byggir á samstarv ímillum NVL og ELGPN (European Lifelong Guidance Policy Network – www.elgpn.eu ). Hin frágreiðingin, ið hevur heitið “ Guidance in validation: Challenges and recommendations”, ið væntandi verður útgivin síðst í september, snýr seg um leiklut vegleiðarans í sambandi við tilgongdir til førleikameting.
Ráðstevnan, ið verður í Norðurlandahúsinum, er viðkomandi fyri øll, sum arbeiða við skúlaskapi, førleikamenning á arbeiðsmarknaði og innan almannaverk, við sambondum millum vinnulív og útbúgving og øll tey, sum skulu fremja politikk á hesum nevndu økjum.
Tilmelding fer fram á heimasíðu NVLs á http://nvl.org/ Í kalendara á: http://nvl.org/kalender/moduleid/489/itemid/308/mctl/eventdetails sært tú skrá og on-line tilmeldingarskjal. Freistin at boða frá luttøku er hósdagin 24. september.
29. september:
Seminar um vaksnamannaútbúgving (VÚ)
Seinna tiltakið, ið setur VÚ á breddan, verður frá kl. 13 – 17 á Parnassinum á Hotel Hafnia. VÚ, ið er stytting fyri vaksnamannaútbúgving og lívlanga læru í breiðari merking, er eitt raðfest øki í norðurlendskum samstarvi. Á hesum seminari verður ljós varpað á visión hjá Ráðharraráði Norðurlanda fyri samstarv, netverkan og raðfestingar innan VÚ-økið, hví vaksnamannalæra er eitt raðfest átaksøki í norðurlondum, og hvussu støðan viðvíkjandi grundleggjandi førleikum hjá vaksnum sær út í grannalondum okkara. Eisini verður VÚ-økið í Føroyum, sum tað sær út í dag, lýst úr ymsum sjónarhornum, har aktørar á ymsum økjum lýsa verandi støðu og tørv, og lagt verður upp til kjak um, hvussu vit í Føroyum fáa tikið fyrstu stigini til at fyrireika og seta á stovn eina skipaða vaksnamannaútbúgving, ið byggir á hugsjónina um lívlanga læru. Millum tey, ið hava framløgu, eru Antra Carlsen, høvuðssamskipari NVLs og Anders Rosdahl, granskingarleiðari á “SFI - Det Nationale Forskningscenter for Velfærd”.
Málbólkur: Myndugleikar, fakfeløg, áhugafeløg, arbeiðsgevarar, politikkarar, vegleiðarar, lærarar, granskarar, umboð fyri útbúgvingarstovnar og annars øll, ið hava áhuga fyri hesum evni.
Tilmelding: Tilmelding fer fram við at senda ein t-post til AnnaT(at)setur.fo, har tú upplýsir navn, t-post og arbeiðsstað (felag/stovn/skúla/myndugleika, o.s.fr.).
Freistin at boða frá luttøku er fríggjadagin 25. september kl. 12.00.
GG. tiltøkini eru ókeypis, men neyðugt er at boða frá luttøku.
Øll áhugaði eru vælkomin!
Vinaliga vegna NVL og samstarvsbólk NVLs
Elisabeth Holm, NVL-kontaktpersónur,
Fróðskaparsetur Føroya
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
Hamskiftið hjá SEV frá at vera ímóti vindorku, til í 2015 at gerast vinnari av umhvørvisprísi Norðurlandaráðsins, vakti stóran ans. Landsstýrið loftaði grønu kósini hjá SEV, og gjørdi hana til sín egna politik. Men tað er váðaligt at lata umhvørvispolitikk upp í hendurnar á einum orkufelag, sum ikki hevur nóg breiða vitan um umhvørvi. Tørvur er á at geva stovnum, sum umboða umhvørvi, náttúru og mentan, pláss í hesi samfelagsnýskipan, og ikki mins
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Leygardagin tók VB ímóti Neistanum í Vágs Høll. Nakað av spenningini var undan dystinum, tí Neistin herfyri vann á Kyndli, sum er á 2. plássi. Men VB-kvinnurnar lótu ongan iva verða og vunnu dystin greitt 25-20.
Hálvleiksstøðan var 11-10.
VB var eisini á odda allan dystin, hóast tað gekk javnari á í fyrra hálvleiki enn í seinna. Dysturin bleiv í veruleikanum avgjørdur fyrstu 10 minuttirnar í seinna hálvleiki, tá VB fór frá 12-12 javnleiki til 6 máls leiðslu, 19-13.
Dysturin endaði við 5 máls sigri, 25-20.
Málskjúttar hjá VB vóru:
Gurið K. Augustinussen: 6 mál
Barbara Hjelm og Bára K. Mortensen: 4 mál
Agnes Fallesen og Rannvá Johannesen: 3 mál
Rúna Jacobsen og Laila Jespersen: 2 mál
Christina Holm: 1 mál


text:
Er hugsandi, at Føroyar kunnu vera upprunastøð fyri eirindaleysum, karráum handli við lívgøgnum?
Í krimisøguni Gagnligt lív hendir tað óhugsandi.
Hvalastøðin við Áir er vorðin umbygd til altjóða privathospitalið Vita Hospital, ið er støð fyri eirindaleysum og kyniskum handli við lívgøgnum, ið verða tikin úr 8-12 ára gomlum børnum. Børnini verða rænd í eysturasiatiskum menningarlondum og førd til Vita Hospital við Áir, har lívgøgnini verða tikin úr. Tey gøgnini, ið ikki verða transplanterað til útlendsku sjúklingarnar á privathospitalinum við Áir, verða seld múgvandi fólki um allan heimin.
Lokabragdið verður avdúkað, tá ið Magnus Arnstein narkosulækni, og danska kona hansara, Lisbet, ið er sjúkrarøktarfrøðingur, varnast, at løgnar hendingar fara fram á Vita Hospital, har tey bæði starvast.
Høvuðsevni í bókini er samvitskuleysa nýtslan av børnum úr menningarlondum, men eisini spurningurin um transplantatión av lívgøgnum sum etiskt-moralskt fyribigdi, gongur sum reyður tráður í hesi skakandi og spennandi skaldsøguni.
Prísur:DKK 220,00
Í bókini Tvær skrekkiligar søgur, sum er ætlað bæði ungum og tilkomnum, eru tvær stuttsøgur, ið báðar snúgva seg um sonevndar ræðslusjúkur – fobiir. Søgurnar eru ein námsferð í pørtum av sálarfrøðini, har høvundurin, William Smith, ger vart við, at vit í ov stóran mun verða stýrd av tilvildarligum hendingum og upplivingum, vit hava havt heilt tíðliga í lívinum. Við rámandi og stuttligum dømum úr djóraverðini, roynir høvundurin eisini at vísa á, hvussu vit miðvíst kunnu arbeiða okkum burtur úr hesum ræðsludýpi. Søgurnar í bókini eru Likkan, sum hevði hæddarskrekk og Kombikkið, ið hevði vatnskrekk og frásøgupallurin er øll tann føroyska náttúran.
Prísur:DKK 180,00
Einar Már Guðmundsson vakti stóran ans bæði í Íslandi og øðrum Norðurlondum fyri sínar hvøssu greinar í Morgunblaðnum vikurnar og mánaðirnar eftir skrædlið, heystið 2008. Í greinunum endavendi hann støðuni og spardi ongan, hvørki á høgra- ella vinstraveinginum, og hann spurdi naskar spurningar eins og óvitin í ævintýrinum, sum vildi vita, hví keisarin gekk nakin. Nú hevur hann evnað greinarnar um til eina bók, skoytt aftur at tekstunum, hvest teir og gjørt teir til eitt upplýsingarrit og ein hugmyndabanka fyri øll.
Hvíta bókin er eitt serstakt verk allar vegir: lívlig og stutlig, men samstundis eisini miskunnarleys í lýsingum sínum av íslendska samfelagnum og teimum broytingum tað er farið í gjøgnum seinastu árini; bókin fer víða um í tíð og rúmi, blandar endurminningar hjá Einari Má sjálvum saman við heimspolitik og søgu, rokktónleik og búskaparkjak, íslendsk stjórnmál og bókmentir, samfelagsatfinning og góðan ans fyri mannalyndinum. Viðhvørt krevst skaldsligt hugflog til at síggja viðurskiftini í sínum rætta samanhangi og vísa á sjálvsagdar loysnir.
Prísur:DKK 160,00


text:
Kiran Jóanesarson
28.01.2015 - 20:50
Málið um Christian í Grótinum, ið varð tikin av skotskum myndugleikum í november í fjør, er ikki komið fyri í rættinum enn.
- Vit vita einki. Vit fingu at vita, at málið varð útsett til sjeynda januar, men so fingu vit eitt bræv um at tað aftur varð útsett, og síðan hava vit einki hoyrt aftur, upplýsir Eyðun Rasmussen reiðari
Tað var tann níggjunda november í fjør at Christian í Grótinum, sum royndi eftir makreli í ES sjógvi, fekk boð frá hetlendskum myndugleikin um at sigla inn til Lerwick í samband við, at illgruni var um, at Christian í Grótinum hevði fiskað ólógliga í ES sjógvi.


text:
Valreglur
§ 1.
1. Virkisøki sparikassans er býtt í hesi umboðsdømi: 1) Klaksvík, Norðoyri, Ánir, Árnafjørður og útlond, 2) Kalsoy og Kunoy, 3) Økið eystan Múla og 4) Leirvík og Føroyar annars.
2. Í hvørjum umboðsdømi velja ábyrgdarar sínámillum eina umboðsnevnd fyri øki " Klaksvík, Norðoyri, Ánir, Árnafjørð og útlond" sum hevur 22 limir, "Kalsoy og Kunoy" 2 limir, "Økið eystan Múla" 6 limir og "Leirvík og Føroyum annars" 9 limir. Umboðsnevndarlimirnir eru eisini sendiumboð á umboðsráðsfundi og harvið umboðs-ráðslimir.
§ 2.
1. Val til umboðsnevnd er 4. hvørt ár í januar ársfjórðingi við gildi frá 1. apríl fyrstkomandi. Tíðarskeiðið, nær valið skal verða, verður ásett av nevndini.
2. Fráboðan um valið skal kunngerast í minsta lagi 4 vikur frammanundan við lýsing í almennum føroyskum blaði, við skrivligum boðum til ábyrgdarar á seinast av spari-kassanum skrásetta bústaði og við uppslagi í avgreiðsluhølum sparikassans. Í fráboðanini skal tilskilast, at valreglurnar liggja til taks í avgreiðsluhølum sparikassans.
3. Í valfráboðanini skal ásetast, at uppskot um valevni skulu skrivliga verða sparikassanum í hendi í seinasta lagi 2 vikur eftir, at fráboðan um valið er kunngjørd sambært stk. 2.
§ 3.
1. Valið verður fyriskipað av einum valstýri við 3 limum, valdir av nevndini. Valstýrið sær til, at valevnini lúka treytirnar fyri valbæri.
2. Í hvørjum umboðsdømi verður gjørdur ein uppstillingarlisti við nøvnunum á teimum, sum veljast kunnu og skrivliga hava játtað at tikið við vali.
3. Eru ikki, eftir freistina fyri at senda inn uppskot um valevni, nóg mong valevni í uppskoti, skal nevndin seta neyðuga valevnatalið afturat á listan. Eru hinvegin ikki fleiri valevni uppstillað enn veljast skulu, eru hesi vald uttan atkvøðugreiðslu.
4. Valevnini skulu vera tilskilað við fornavni, eftirnavni, starvi og bústaði, fyri at greitt er, hvør ið stendur fyri vali. Er valevnið ikki valbært ella ikki greidliga lýst, ella hevur valevnið ikki skrivliga játtað, at tikið verður við vali, verður valevnið strikað.
5. Góðkendu valevnislistarnir við nøvnunum á øllum valevnum í bókstavarøð skulu framleggjast í deildum sparikassans minst 7 dagar frammanundan valinum.
6. Frá fráboðanini um valið, sí § 2, stk. 2, og til valið endar, kunnu ábyrgdarar atkvøða við brævatkvøðu eftir nærri reglum, sum valstýrið ásetir.
§ 4.
1. Til hitt einstaka umboðsdømið hoyra teir ábyrgdarar, ið eru skrásettir í sparikassanum sum búsitandi í umboðsdøminum, og kunnu hesir bert velja valevni, sum eru uppstillað í tí umboðsdømi, teir hoyra til.
2. Valbæri í tí einstaka umboðsdøminum hava persónligir ábyrgdarar, ið hoyra til umboðs-dømið, og sum hava valrætt sambært stk. 3. Eingin, sum hevur álitisstarv ella starv í øðrum fíggjarstovni kann vera limur í umboðsráði sparikassans. Sama er galdandi fyri persónar, sum ikki hava ræði á búgvi sínum.
3. Valrætt hava myndugir ábyrgdarar, sum hava (inngoldnan) ábyrgdarpening skrásettan í sparikassanum seinast 4 vikur fyri 1. valdag. Fyri at møta og atkvøða á valfundi, skal ábyrgdari í seinasta lagi 5 dagar fyri valfundin heinta atgongumerki í sparikassanum. Ábyrgdarar hava eina atkvøðu fyri hvørjar kr. 1.000,00 inngoldnar í ábyrgdarpeningi, tó í mesta lagi 20 atkvøður. Atkvøðast kann ikki við fulltrú.
§ 5.
1. Ein og hvør, sum valrætt hevur, fær valkort, sum havast skal við, tá valt verður. Atkvøðugreiðslan er skrivlig og loynilig og fer fram í avgreiðsluhølum sparikassans og á valfundi. Á teimum støðum, har Norðoya Sparikassi ikki hevur avgreiðsluhøli, kann atkvøðugreiðslan fara fram á staðnum undir eftirliti av minst 2 valnevndarlimum og eftir greiniligum reglum, ásettum av nevndini.
2. Útflýggjað verður ein atkvøðuseðil til hvønn ábyrgdara.
3. Á atkvøðuseðlinum skulu standa nøvnini á øllum valevnum í umboðsdøminum í bókstavarøð og hvussu atkvøðast kann.
4. Atkvøtt verður við at seta kross ella tal við navnið/nøvnini á valevni/valevnum, sum veljarin ynskir valt/vald. Um talan bert er um eina atkvøðu, kann x setast við tað valevnið, ið valt verður. Um veljarin hevur fleiri atkvøður, kann hann býta atkvøðurnar á fleiri valevni ella lata allar til eitt valevni. Tá skulu tøl brúkast at seta við tað/tey valevni, ið veljast skulu. Atkvøðuseðil er ógildugur, um krossurin ella talið er óskilliga sett, ella um á annan hátt er ógreitt, hvønn veljarin ynskir valdan.
5. Valevnini verða vald við lutfalsligum meiriluta, t.e. eftir hvussu nógvar atkvøður tey hava fingið tilsamans, eftir at allar gildugar atkvøður eru taldar. Tað valevnið, ið hevur fingið flestar atkvøður, er fyrst valt, tað, ið hevur næstflestar atkvøður, er valt sum annað o.s.fr.. Stendur á jøvnum, verður avgjørt við lutakasti, hvør valdur er.
§ 6.
1. Um valið verður førd gerðabók, ið valstýrið og grannskoðarin, sum hevur eftirlitið, skriva undir.
2. Valstýrið hevur ábyrgd av valuppgerðini undir eftirliti av einum av grannskoðarum sparikassans.
§ 7.
Endaliga valúrslitið verður fráboðað við lýsing á heimasíðu sparikassans, við skrivi til teir valdu umboðsráðslimirnar á seinast av sparikassanum skrásetta bústaði og við uppsløgum í avgreiðsluhølum sparikassans.
§ 8.
Omanfyrinevndu valreglur eru samtyktar á vanligum aðalfundi tann 26. apríl 1994, og síðani broyttar á vanligum umboðsráðsfundi tann 20. apríl 1995, tann 26. apríl 1996, tann 22. februar 2002, tann 17. januar 2006, á eyka umboðsráðsfundi tann 27. september 2010, á vanligum umboðsráðsfundi tann 23. apríl 2012 og á eyka umboðsráðsfundi tann 25. september 2014.
Klaksvík, hin 25. september 2014
Nevndin fyri Norðoya Sparikassa
John P. Danielsen,formaður
Jóannes Hansen,næstformaður
Jóhanna á Tjaldrafløtti
Karl Heri Joensen
Petur Alberg Lamhauge
Frimodt Rasmussen
Julianna Thomsen,starvsfólkaumboð
Guðrið L. Olsen,starvsfólkaumboð
Tummas Martin Sólsker,starvsfólkaumboð


text:
Góðar listavónir/
Vit hava júst sett hol á eitt spildurnýtt listaár og hava nógv spennandi í væntu. 22.-28. januar 2018 skipar Havnar Jazzfelag fyri Vetrarjazz fyri 10. ferð. Hetta verður hátíðarhildið við eini áhugaverdari skrá av føroyskum og útlendskum jazzi, einum høvuðsnavni, sum sambært tíðindaskrivinum fer at blása øll um koll, og einum stórfingnum jazz-maraton endabresti. Í 7 dagar fara 23 bólkar at spæla 28 konsertir á 9 ymsum spælistøðum: Norðurlandahúsinum, Reinsarínum, Kaffihúsinum, Havnar Kirkju, Sirkus, Perluni, Hvonn, SMS og Blábar.
Í Listasavninum eru umframt Várframsýning og Ólavsøkuframsýning tvær retrospektivar framsýningar á skránni. 26. januar letur framsýning upp við málningum hjá Sigrun Gunnarsdóttir og í maj verða málningar hjá Jack Kampmann at síggja í Listasavninum. Kampmann gekk á Kunstakademinum í Keypmannahavn í 1933-34 og kom í 1941 við bretska herinum til Føroya og búði her í mong ár. Málningarnir hjá Jack Kampmann hava eitt ávíst føroyskt brá. Koloristisku, kubistisku myndirnar av bygdum við havi eru næstan sum ein syntesa av føroyskari list, men í veruleikanum er talan um list við fronskum íblástri hjá einum listamanni, sum hevði ómetaliga stóra ávirkan á føroyska myndlist. Listaáhugað munu somuleiðis kenna sermerkta myndamálið hjá listakvinnuni av Eiði, sum hon hevur ment á síni virkisleið hesi seinastu fjøruti árini. Stílurin er tilvitað naivur, surrealistiskur og symbolskur. Evnini eru mytisk, átrúnaðarlig/kristilig og tilverulig.
24.februar letur ein spennandi framsýning upp í hølunum hjá Skipasmiðjuni MEST í Havn. Tað er framsýningin LONELY HEARTS upp hjá Hansinu Iversen og Jóhan Martini Christiansen, sum eg fari at skriva nógv meira um í næstum.
Gamla Seglhúsið í Klaksvík boðar frá, at tey aftur í ár hava eina spennandi røð av listaframsýningum: Listframsýningarnar eru allar skipaðar sum søluframsýningar. Februar - Bárður Jákupsson.
Mars - Arnold Vegghamar. Apríl - Philippe Carré & Ole Jacob Nielsen. Mai - Helgi Joensen (NO). Juni - Torbjørn Olsen (Fernisering á Norðoyastevnu). Juli 2018 Stongt. August - Eyðun av Reyni (Fernisering á Summar-festivalinum). September - Heðin Kambsdal. Oktober - Øssur Mohr. November - Edward Fuglø. Desember - Zacharias Heinesen.
Í Steinprenti á Skálatrøð í Havn ber enn til at síggja Myndaódnina við t.d. frálíku, nýggju prentunum hjá Silju Strøm. Henda framsýningin hongur uppi til 3.februar. á framsýningin. Frá 5.februar verða nýggir málningar hjá Hansinu Iversen at síggja og her hava áskoðararnir gott í væntu - tað kann eg longu siga, tí eg havi sæð málningarnar áðrenn teir fóru til Danmarkar á framsýningina Seeing the Unseen. Eg skrivaði eina grein um hesa uppliving: http://www.listaportal.com/tidindi/2017/10/19/kvirran-verkinum
Frá 3.mars ber til at síggja nýggj prent hjá Mariusi Olsen í Steinprenti og 7.apríl hevur Hanni Bjartalíð framsýning. 12.mai letur framsýningin hjá Randi Samsonsen upp og 29.juni sýnir Claus Carstensen fram. Harumframt verður ein summarframsýning við verkum hjá ymiskum listafólkum og serframsýningar hjá m.a. Peter Callesen og Onnu Seppälä. - Í Smiðjuni í Lítluvík verða eisini nógvar framsýningar eg gleði meg til framsýningina, sum Elin Josefina Smith hevur frá 25. til 30.mai, ivist ikki í, at hon verður serlig!


text:
Væl umtóktu gongutúrarnir, ið Visit Suðuroy skipar fyri, byrja nú aftur. Í fjør vóru túrarnir sera væl umtóktir og heilt fitt av fólki tóku lut í teimum.
Túrarnir fyri í ár eru nú lagdir og verður tann fyrsti av teimum í morgin. Byrjað verður við innkoyringina til Suðuroyar Sjúkrahús kl 14:00 og síðan verður gingið niðan gjøgnum Sjúkrahúsbrekkuna og úteftir Ovara Vegi, móti kirkjuni, og inn í býin aftur. Endað verður við savnið í gomlu Doktarahúsunum.
Jákup Jensen er frásøgumaður og tí ert tú tryggjað/ur eina ørgrynnu av søguligum upplýsingum og skemtiligum søgum, tí Jákup veit sum fáur um tað, ið gingið hevur fyri seg á staðnum.
Øll eru hjartaliga vælkomin ein túr út at røra seg leygardagin. Túrurin er ókeypis, lættur og so lova veðurfrøðingarnir eisini fínasta veður – 4 m/s og turt.


text:
Tað mest ruddiliga vildið sjálvsagt verið at skipað svimjiskúlan fullkomiliga eftir merkjaskipanini, so at svimjarar gingu á skeiðum kallað ‘Vatnmerki’, ‘Hvalur’, ‘Skjaldbøka’ og so framvegis, og so skiftu lið tá ið tey høvdu staðið neyðugu royndir.
Men soleiðis sum umstøðurnar ofta eru í Føroyum, við í so fáum tímum til svimjiskúlan, og væntandi fyrisitingarkreftir til at kunna taka ímóti tilmeldingum fleiri ferðir hvørt hálvár, so royna vit her niðanfyri at lýsa eitt dømi um ein svimjiskúla við færri liðum enn merki.
Um vit ganga út í frá at svimjiskúlin bjóðar éina venjing um vikuna í 30-45 minuttir, so er skipanin í stuttum tann, at børn byrja á einum byrjunarliði umleið tá ið tey ganga í fyrsta flokki, fyri síðani at flyta upp til ‘eitt sindur roynd’ tann næsta veturin, og til ‘roynd’ tann triðja.
Okkara royndir vísa, at svimjarar við hesi skipan klára Vatnmerkið, Hvalamerkið og kanska Skjaldbøkumerkið á byrjunarliðnum, Skjaldbøkumerkið og Pingvinmerkið á næsta, og Kópahvølpamerkið á triðja. Altso 3 ár frá Vatnmerki til Kópahvølp, um talan er um eina venjing um vikuna.
Tað er væl hugsandi, at tíðin at koma ígjøgnum svimjiskúlan verður skorin í helvt, um talan er um tvær venjingar um vikuna. Norðmenn rokna 24 lektiónir á 30 minuttir til hvørt merki, sum samsvarar rættiliga væl við okkara royndir her í Føroyum (við undantaki av fyrsta merki, sum flestu klára rættiliga skjótt).
Eftir hetta verður skift til klassiska kappsvimjarundirvísing, í teimum fýra svimjigreinunum (firvald, rygg, bringa og frí), umframt í startlopi og vendingum. Hetta kann í teoriini gerast á serligum svimjiskúlaskeiði, men verður tó oftast gjørt á yngstu kappsvimjingarliðum (við tað at vit í Føroyum byrja rættiliga tíðliga at kappast).


text:
Lestrarbústaðir og frítíðartilboð til ungdómin
Trivnaður millum ung og nøktandi ungdómstilboð til øll í kommununi er neyðug fyritreyt, skal ungdómurin støðast. Lestrarbústaðir skulu útvegast og tørvurin á venjingarhølum til tónleikabólkar nøktast. Spælipláss, sparkivallir og ungdómstilboð skulu vera, har fólkið býr.
Bráðtørvur er á lestrarbústøðum. Næmingatalið á hægri útbúgvingunum er vaksandi, men umstøðurnar at trívast og mennast eru ikki nøktandi. Ferð skal setast á at útvega bústaðir til lesandi í Havn, og Tórshavnar kommuna skal stuðla undir at byggja eitt setur (kampus) til Fróðskaparsetrið. Neyðugt er eisini at finna hóskandi fyribilsloysnir, til tørvurin á lestrarbústøðum er nøktaður við varandi loysnum.
Ungdómurin eigur at fáa eitt savningarmiðstað í miðbýnum, har listaspírar og íverksetarar kunnu blóma og mennast. Tjóðveldi vil tryggja góðar karmar fyri sunnari og fjølbroyttari ungdómstilveru. Tí skulu vit tryggja góðar karmar í nærøkinum og nøktandi spælipláss, sparkivallir og frítíðartilboð til tey ungu. Tørvin kenna tey best á staðnum, og tí skal hetta gerast í samstarvi við borgararnar og eigarafeløgini í bygdum og býlingum.
Seinnu árini eru fleiri spælistøð komin í býnum. Stórur tørvur er tó framvegis á hóskandi venjingarhølum til tónleikabólkar. Í komandi valskeiði vilja vit nøkta henda tørvin.
Tjóðveldi krevur somuleiðis, at Tórshavnar Ungdómsráð verður styrkt at taka sær av ungdómsmálum, sum viðkoma ungdóminum, og tikið í álvara.


text:
Andrass vann í Hoydølum
ítróttur20-03-2018 - 22:03 - Jóanis Albert Nielsen
Sunnudagin, 18. Mars 2018, skipaði Føroya Triathlon Felag fyri duathlonkapping í Hoydølum.
Triathlon er ein samanrenning av trimum ítróttargreinum. Svimjing, súkkling og renning.
Tá kappast verður í duathlon, verður kappast í tveimum av hesum greinunum, fyrradagin var tað renning og súkkling.
Teinurin var 3,2 km á fjallasúkklu, og 1,4 km renning. Hetta skuldi gjøgnumførast 5 ferðir.
Kappingarnar sum Føroya Triathlon Felag skipar fyri eru opnar kappingar, tað vil siga at øll kunnu luttaka í kappingunum, bæði vandir og nýggir íðkarar.
Føroya Triathlon Felag er eitt virkið felag, sum regluliga skipar fyri venjingum og kappingum.


text:
Tað er hálvleikur á Tòrsvølli í Nations League dystinum millum Føroyar og Aserbadjan, og útiliðið hevur lagt seg á odda.
Føroyska liðið kom annars sera væl út, og legði trýst á Aserbadjan fyrstu minuttirnar. Útiliðið kom tó skjótt betri við og byrjaði at seta seg meira á spælið. Føroyingarnir vóru tó nærri við at leggja seg á odda fyrru hálvu av hálvleikinum.
Føroyar hava til tíðir gjørt óprovekeraðar feilir á bóltinum. Og tá lítil hálvur tími varð leiktir revsaði Aserbadjan føroyingarnir, tá teir mistu bóltin í høgru síðu á egnari hálvu. Nakrar skjótar kombinatiónir, Gunnar Nielsen megnaði ikki at halda innlegginum ella fáa bóltin nóg langt burtur, Viljormur Davidsen varð kroystur, tá hann skuldi rudda vekk, og bólturin datt til miðvallaran Richard Almeida, ið smekkaði bóltin í føroyska málið. Fyrsti veruligu málmøguleikin hjá Aserbadjan og einasta skotið á mál hjá útiliðnum í 1. hálvleiki,
Føroyar svaraðu væl aftur eftir málið, og skapti nakrar vandamiklar støður beinanvegin. Í samband við eitt hornaspark ruddaði Aserbadjan burtur á strikuni, og lítla løtu seinni var Finnur Justinussen nær við, tá hann stútaði eftir gott innlegg frá Viljormi úr vinstru.
Samanumtikið hevur tað verið ein javnur dystur, har Aserbadjan hevur verið meira effektivt. Føroyar skulu hava minst eitt stig burturúr hesum dystinum, um tað skal vera realistiskur møguleiki at vinna bólkin. Møguleikarnar at skora eru avgjørt har.
Føroyar – Aserbadjan (0-1)
0-1 28.min: Richard Almeida
Myndir, samanumtøka og viðmerkingar koma eftir dystin.
Leiðsla til Aserbadjan í hálvleikinum
Føroyar hava søkt at til tíðir, men ov nógvir feilir á bóltinum hava kostað.
Mynd: Sverri Egholm
Tað er hálvleikur á Tòrsvølli í Nations League dystinum millum Føroyar og Aserbadjan, og útiliðið hevur lagt seg á odda.


text:
Norðoyggjar missa nógv orsaka av fiskivinnunýskipanini
Tað er einki at ivast í, at áhugin í Landsstýrinum at upplýsa palliba er minimalur. Svarið til Óluvu Klettskarð er út av lagið vánaligt og helst bara ætla til at villeiða
Sverri Hansen sagt seg úr búskaparráðnum
Kristina Háfoss liggur ikki á boðunum og ætlar sum skjótast at broyta lógini, soleiðis at onkur á Fróðskaparsetrinum framyvir kann…
Sjálvstýri havt ársfund
Jógvan Skorheim heldur fram sum formaður og orsøk er at halda, at ætlanin er, at heimleysu tjóveldisveljararnir í Klaksvík, skulu…
10 tær mest týðandi vørurnar at eta vistfrøðiligt
Vistfrøðiligur matur hevur færri tilsætningsevni, ella íblandingarevni, í sær enn annar matur. Nakrar matvørur verða sproytaðar me…
Torbjørn Jacobsen: ein bók sum øll eiga at lesa
Nú eg eri liðugur at lesa, kann eg staðfesta, at hetta er ein óvanliga informativ bók, sum gevur eina sera góða lýsing av tí sum f…
Bókaframløga um gróður í Havn
Týsdagin 23. oktober kl. 15.00 hevur Tórshavnar kommuna bókaframløgu í Listaskálanum. Løgd verður fram nýggja bókin, ”Gróður í Hav…
Terje hugleiðir um almennan og privatan kappróður.
Ein almennur stovnur og ein privat fyritøka skuldu rógva kapp, við áttamannaførum. Báðar manningarnar vandu leingi, og tá dagurin…
Innflutningurin veksur og útflutningurin minkar
Hagstovan veit at siga, at 8 teir fyrstu mánarnir í ár eru nógv innflutt og lítið útflutt
Marine Harvest tekur nú útvið 800 tons til slakt á Sandsvág
Marine Harvest setti fisk út á Sandsvág í vár, og tøkan var ætlað at vera nú í heyst. Tað hevur ikki gingið so væl, men nú sær út…
Spurningar til Havstovuna
Eyðun Hansen hevur sent okkum eitt lesarabræv, sum eru spurningar til Havstovuna
Óreglusemi á fundarborði í fiskimálaráðnum
Fiskimálaráðharrin bleiv beinleiðis spurdur: Hví meldar tú ikki gomlu leiðsluna til politiið?
Bilasølustevna í Skúlagarðinum í Trongisvági
Sum tað plagar í oktober, verður skipað fyri stórari bilframsýning í Trongisvági. Í dag heldur sølustevnan fram í inni og uttanf…
Saudi Arabia váttar at Kashoggi er deyður
Saudi Arabia váttaði seint í nátt at Jamal Kashoggi er deyður. Sagt verður, at ein bardagi á sendistovuni endaði við at Kashoggi d…
Tann reyðgrøna loysnin!
Tað er ongin ivi um, at ein tann størsta hóttanin og størsta avbjóðing í okra tíð er dálking og umhvørvið. Trupulleikin er so miki…
Bøta um ferðslutrygd við Vágs skúla
Sum liður í framhaldandi arbeiðinum við ferðslutrygdarætlan hjá Vágs kommunu, sum verður framd í samstarvi við Landsverk og løgreg…
Kanning av kynsligari misnýslu av børnum í Føroyum
Tey sum oftast gera seg kynsliga inn á børn eru fosturpápar, sambúgvar hjá mammuni ella vinir og kenningar, sum ikki eru í familju…
Myndarøð: Café"in á Mølini í Skálavík
Hygg at sera hugnaligu Café"ina í Skálavík, sum Martin Karl Olsen og konan eiga og reka.
Tvístøða (43) - "Irdi, við ella uttan Ð"
Spurningur: "Tað er ikki loyvt at eita Irdi í Føroyum. Ella, jú, tað er loyvt at eita Irdið við Ð. Ella Irdý við Ý. Er tað ikki l…
Tvístøða (43) - "Børn nú á døgum eru ov ósunn og í sera ringari venjing"
Spurningur: "Í mínum starvi sum ítróttarlærari, síggi eg alsamt fleiri børn og ung, ið eru yvirvektig. Fleiri teirra eru beinleiði…
Tvístøða (43) - "Menn hjálpa ikki til heima við hús!"
Spurningur: "Í seinastuni havi eg hoyrt fleiri kvinnur klaga um mennirnar hjá sær. Klagurnar umhandla serliga tíðuna gerandisdagar…
Tíðindi klokkan 17
Kristin Michelsen: Hetta er brot á lógina fyri Javnaðarflokkin.
Tvístøða (43) - Øll sendingin
Kjaksending við Harry Knudsen, Sunnevu Mohr og Arna Zachariassen. Tóri Højgaard er vertur.
Fuglafjarðarsendingin (7) - 18. okt. 2018
Sending um og úr Fuglafirði.
Hugnaløtan (38) - Gestur: Karina Højgaard
Beinleiðis sending saman við gesti. Hesaferð við Karinu Højgaard í R7 studio í Runavík.
Kristin Michelsen: Hetta er brot á lógirnar hjá Javnaðarflokkinum
Tað er brot á lógirnar fyri Javnaðarflokkin, um floksins umboð í Tvøroyrar býráð samtykkja at taka dupultmandatið frá borgarstjóra…
Samband
Postboks 226
FO-600 Saltangará


text:
Sverri Egholm
12.06.2016 - 17:54
Tíðindi > Uttanlands - Yvirgangur
50 persónar hava latið lív og 53 eru særd eftir eina skotatsókn í nátt á einum dansistaði í Orlando í Florida.
Fyrr í dag ljóðaði, at 30 fólk høvdu latið lív, men talið er nú økt upp í 50 persónar.
Sambært amerikansku trygdarmyndugleikunum var tað 29 ára gamli Omar Meteen úr býnum Port St. Lucie í Florida sum stóð aftanfyri skotatsóknina á Pulse, sum er eitt dansistað fyri homoseksuell.
Á tíðindafundi í dag lýsti borgarstjórin í Orlando undantaksstøðu fyri býin og hann hevur heitt á guvernørin í statinum um at lýsa undantaksstøðu fyri alt Florida.
Tað var klokkan 02 lokala tíð, at 29 ára gamli maðurin fór at skjóta frá hond við byrsu og revolvara. Hetta var stutt áðrenn dansistaðið skuldi stongja og umleið 300 fólk vóru til staðar. Ein politistur var á dansistaðnum og skotbardagi var millum politistin og gerningsmannin. Fleiri politistar vóru sendir á staðið og gerningsmaðurin tók fleiri fólk til gísla.
Ikki fyrr enn klokkan 05 var avgerð tikin um at gera eina roynd at bjarga gíslunum. Gerningsmaðurin varð dripin undir politiatsóknini.


text:
Sverri Egholm
04.09.2016 - 23:14
Ítróttur > Ítróttur > Fótbóltur
Týsdagin klokkan 19:45 skal A-landsliðið við monnum í eldin aftur, tá ungarar aftur vitja á Tórsvølli. Í seinastu undankapping spældu Føroyar tvær ferðir ímóti Ungarn, og báðu ferðirnar endaði við teprum sigri til ungarar, sum í summar spældu seg heilt til áttandapartsfinaluna í EM-endaspælinum.
Tað er tí einki at ivast í, at tað verður ein stór avbjóðing, sum bíðar okkara landsliði týsdagin. Men kortini eru venjari og spælarar við gott mót, og trúgva veruliga uppá, at vit aftur hesaferð kunnu geva Ungarn ein skarpan gang, og vónandi fáa stig - helst øll trý.
Eftir venjingina leygardagin fekk FSF Varpið orðið á Lars Olsen, landsliðsvenjara, Hallur Hansson og Viljormur Davidsen.


text:
Talið av fólkum, sum eru deyð eftir jarðskjálvtan og flóðalduna í Indonesia er nú komið væl upp um 1.200, og oyðileggingarnar eru stórar, upplýsa myndugleikarnir í landinum.
Almenna talið av deyðum hevur annars ligið á 844, men var væntað hægri. Nú hava myndugleikarnir sett talið til 1.234 og upplýsa at harafturat hava 800 fólk fingið álvarsligar skaðar.
Tað var í farnu viku, at ein stórur jarðskjálvti við eini megi á 7,5 rakti eitt øki átta fjórðingar út fyri býin Palu á oynni Sulawesi. Skjálvtin elvdi til eina rættiliga stóra flógaldu eina løtu seinni.
Trupult hevur verið at savna tíðindi frá raktu økjunum orsaka av oyðileggingunum, eitt nú tí at stórur partur av økinum hevur ligið í streymloysi, skrivar heimasíðan hjá svenska sjónvarpinum, SVT.
Enn eru nógv fólk, sum hava tørv á hjálp, eitt nú í landslutinum Donggala, sum liggur avskorin frá restini av landinum. Tað er eisini eitt stríð móti tíðini fyri bjargingarfólkini. Hús, handlar og samskifti eru rakt av oyðileggingunum, og fólk hava tí rænt handlar og keypsskálar fyri at fáa fatur á mati.
- Her er tørvur á øllum: Vatni, heilivági, mati, sigur Samir Abu Eid, journalistur hjá SVT, sum er staddur í Palu.
Í Palu hava sjálvboðin gravað eina 100 metra langa hópgrøv, sum er ætlað at skula rúma 1.300 deyðum.
- Á flogvøllinum sóu vit fólk í túsundatali, sum hjálparleys og desperat bíðaðu eftir at sleppa burtur úr økinum. Nógv av teimum høvdu álvarsligar skaðar, og vórðu flutt á børum. Men har vóru eisini nógv børn, sjúk og fólk við smærri skaðum, sum hava tørv á at fáa viðgerð aðra staðni, sigur Samir Abu Eid.
Stjórnin í Indonesia hevur verið fyri hørðum ábreiðslum, tí flóðalduávaringarskipanin nú ikki hevur virkað í seks ár orsaka av vantandi fígging.
Í nátt varð landið aftur rakt av einum skjálvta við styrki millum 5,9 og 6,0 nærhendis oynni Sumba, sum hevur 750.000 íbúgvar.
(Mynd: EPA)
(Mynd: EPA)


text:
- Eitt av mínum hjartamálum er inklusión.
Soleiðis sigur Sigrun Wardum, forkvinna í Javna, sum nú vil sláa eitt slag fyri, at børn við serligum tørvi ella menningartarni skulu vera við í vanligum bólkum ella flokkum av børnum – í vøggustovu, barnagarði og skúla.
Hetta hevur eisini verið siðvenja í nógv ár, men seinastu árini hevur Sigrun Wardum upplivað sum forkvinna í Javna eitt týðiligt rák hinvegin, at gjørdar vera serstovur til børn við serligum avbjóðingum í barnagørðum og skúlum.
- Tað er ein gongd, sum vit ikki bara kunnu standa og hyggja at. Tað er ein orsøk til, at Føroyar hava tikið undir við ST-sáttmálanum fyri fólk við breki. Sáttmálin sigur greitt, at børn við serligum avbjóðingum eiga somu rættindi sum onnur børn til ein innihaldsríkan og mennandi gerandisdag, sigur Sigrun Wardum, forkvinna í Javna í dag.
Inklusión – altso at børn við serligum tørvi eru í vanligum bólkum við børnum – er tann hátturin, sum mennir børn. Eisini børnini, sum einki baga. Sigur Sigrun Wardum, forkvinna í Javna.


text:
Eygleiðingartúrur úti í Grøv
Hesa tíðina er soppatíð, so í lívfrøði fóru vit ein túr út í Grøv at leita eftir soppum. Eisini hugdu vit eftir ymsum plantum, og so sóu vit eisini bringureyða. Tað, sum avmarkaði úrtøkuna á túrinum, vóru vespurnar, sum vóru allastaðni. Vit sóu eisini eitt vespureiður. Hóast vespurnar, so var hetta ein fínur túrur, og næmingarnir kundu nýta sínar telefonir skilagott eina løtu og taka myndir av soppum, plantum og fuglum.
Dagstúrur til Tórshavnar og Vestmanna 13.04.2016
Konsert við Føroya symfoniorkestri í Norðurlandahúsinum
Søgusavnið, Vest Pack og SEV (alt í Vestmanna)


text:
- Detaljer
- Høvundur: B71
-
Samstarvið millum AB og B71 hevur verið sera gott hesi bæði síðstu árini, tá tað kemur til gentu- og kvinnufótbólt.
Hesar U18 genturnar hava í kvøld leikt sín seinasta dyst og vunnu 5-3 á B68. Fridrikka Clementsen skoraði 3 mál og Judith Rasmussen skoraði 2 mál.
Hjartaliga tillukku við góða úrslitinum og góða samstarvinum.
- Detaljer
- Høvundur: AB
-
4 gentur úr AB/B71 eru úttiknar til U15 landsliðið hjá gentum, sum skal luttaka í Brøndby Cup síðst í juli.
Aftast frá vinstru: Ronja L. Mouritsen, Eyðbjørg Reynslág, Judith E. Rasmussen og Fridrikka M. Clementsen.


text:
Tíðindaskriv frá forlagnum EKSIL
Útgávureseptión av nýggjum yrkingasavni
eftir Sissal Kampmann
Leygardagin 09.06.12 kemur nýtt
yrkingasavn eftir Sissal Kampmann út á forlagnum EKSIL. Yrkingasavnið, við
heitinum, Endurtøkur, er annað
savnið eftir høvundan. Fyrsta savnið, Ravnar á ljóðleysum flogi – yrkingar úr
uppgongdini, kom í 2011.
Endurtøkur leggur seg upp at fyrra
savninum, við tað at tað er ein leinging av nøkrum av teimum evnunum í vóru
viðgjørd í Ravnar á ljóðleysum flogi.
Formurin er tó ein annar, tí í nýggja savninum eru fleiri prosakendir
tekstir enn í tí fyrra, ið bert vóru yrkingar. Kápumyndina á Endurtøkum eigur
Ludvík Breckmann, eins tí á fyrra savninum.
Í samband við yrkingasavnið kemur út,
skipar EKSIL fyri tiltaki í Føroyahúsinum, har m.o. Dennis Agerblad, Mai
Øvlisen, Marita Dalsgaard, Ludvík Breckmann v.fl. fara at lesa upp og spæla
tónleik.
Tiltakið, ið er ókeypis, verður frá kl.
16.00 – 20.00 í Føroyahúsinum, Vestebrogade 17A.


text:
- Tíðindi, mentan og ítróttur
Tórshavnar Bigband onki musikalskt upplop
Tak niður
Í sambandi við, at tað í fjør vóru 100 ár liðin, síðani Ella Fitzgerald varð borin í heim, tulkar orkestrið saman við ymsum sangarum løg, sum Ella sang. Dirigentur er íslendski Sigurður Flósason. Konsertir verða í Norðurlandahúsinum leygarkvøldið og í Løkshøll sunnukvøldið.
Tórshavnar Bigband varð stovnað í 1972. Tað byrjaði við, at Ludvík Breckmann, formaður í Havnar Hornorkestri, um heystið í 1971 savnaði saman eitt orkestur til at spæla til dans í Sjónleikarhúsinum. Til hetta endamál heitti hann á Brand Øssursson og aðrar tónleikarar, sum játtaðu. Eftir eitt væl eydnað dansikvøld í Sjónleikarhúsinum gjørdu tónleikararnir av at halda fram við orkestrinum og settu á stovn Tórshavnar Bigband í januar 1972. Um hetta mundnið varð læraraskúlin bygdur, og orkestrið fekk loyvi til at brúka auluna sum venjingarhøli.
Tórshavnar Bigband vandi fast eina ferð um vikuna í læraraskúlahøllini og spældi til eitt nú til V4 sendingar seint í 70unum, sum vórðu sendar úr sama staði. Annars spældi orkestrið eisini til ymisk titøk hjá virkjum og stovnum. Tórshavnar Bigband var við á Musikkstevnu á Glyvrum í 1976 og í Ítróttarhøllini á Hálsi í 1978 spældi orkestrið, tá ið Dirch Passer undirhelt fyri stúgvandi fullari høll.
Í 1980 kom nýggj manning til, og frá 1984, tá Tórshavnar Jazz Fólka og Blues festivalur varð hildin fyri fyrstu ferð, fór orkestrið gjøgnum árini at spæla á festivalinum við ymsum útlendskum solistum. Vit kunnu nevna Jesper Thilo, Jens Klyver, Eero Koivistoinen, Butch Lacy, Bjarne Thanning og Hohn Højbye.
Tað skuldi ikki verða fyrr enn í 2011, at Tórshavnar Bigband gav sína fyrstu útgávu út. Hetta vóru kend føroysk løg, sum orkestrið hevði spælt við føroyskum sangarum til eitt tiltak í 2009, tá Havnin hevði 100 ára føðingardag sum kommuna. Tað var Magnus Johannesen, sum átti útsetingarnar.
Vit hoyra í hesum innslagnum eitt brot úr einari útvarpssending frá 27. mars 1972. Tá var orksetrið bert tveir mánaðir gamalt. Ívar Iversen var vertur í sendingin. Vit hoyra Tórshavnar Bigband spæla tvey løg, sum vórðu tikin upp í Læraraskúlahøllini í 1972.
Sí eisini


text:
Ein øðrvísi og einføld føðitalva við tínum persónligu tølum :-)Vit gera føðitalvuna, tá ið vit hava fingið hesar upplýsingar:
Navn, longd, vekt, tíð og føðingardag
Restina av upplýsingunum finna vit sjálvi, tvs:
Tal av íbúgvum í Føroyum føðimánaðan
Tal av íbúgvum í 'bý/bygd' føðimánaðan
Tal av føddum børnum í Føroyum føðiárið
Tal av føddum børnum í Føroyum føðimánaðan
GG at okkum bert ber til at útvega hesar upplýsingar fyri árini 1985-2015. Upplýsingarnir finnast ikki savnaðir á einum stað fyri eldri ár enn hetta.
Ein føðitalva er eitt prýði bæði í stovuni og barnakamarinum og verður gjørd við tínum ella barnsins heilt persónligu dátum.
Føðitalvan verður prentað á 200 gramm semimatt pappír.
Plakatirnar verða latnar uttan rammu.
Føðitalvur eru eitt sersnið. Um tað skuldi verið nakar feilur í plakatini, verður ein nýggj plakat gjørd ella endurgoldin - um einfalt hevur gjørt feilin.


text:
Tann næsta uppgerðin í trilogiini millum VÍF og Kyndil verður í Stórhøllini í Havn í kvøld klokkan 20.00. Nógv VÍF-viðhaldsfólk eiga at møta, tí menninir vilja vísa, at teir hoyra til oddin í føroyskum hondbólti. Teir hava vunnið nógv og tapt eitt sindur, kanska mest tí at breiddin er eitt vet ov lítil. Teir vinna upp á tað kvika spælið, eisini í verjuni, og tað kann stundum vera strævið.
At VÍF veruliga vinnur við tí skjóta og kvika spælinum, gekk sjón fyri søgn í dystinum móti Kyndil seinasta hóskvøld í Vestmanna. VÍF vann dystin 33-26. Bæði Ingi Olsen og Hjalmar Klein Olsen eru vaksnir upp við skjóta vestmannaspælinum og teir hava dugað væl at hildið lív í hesum so eyðkenda kvika spælinum, sum er vorðið vørumerki hjá VÍF.
Hetta hóskvøldið í Vestmanna bar av. Longu frá fyrsta bríksli var ferð á spælinum og Sjúrður, Bjarti, Andrias og Julian spældu sum lættir sjampanjutøppar, ið fluttu seg aftur og fram á vøllinum, sum eg sjáldan havi sæð áður, alt í góðum samanspæli við hinar á vøllinum. Serliga var Sjúrður Olsen eyðsýndur í skjótálopum, og hann gjørdist eisini toppskjútti við 11 málum. Hóast mansvardur partar av dystinum skeyt Filip Jojic tó síni 10 mál.
Fleiri sera góð mál vóru í hesum dystinum. Tað stuttligasta helt eg vera mál nummar trý, sum Andrias Eriksen skeyt. Tað gingu bara fýra sekund frá at Kyndil hevði skorað, til Andrias setti bóltin í kyndilsmálið til 3-2: Mladen ger skjótt av, kastar til Bjarta, sum longu var á miðstrikuni, Andrias kemur sum ein pílur frameftir í somu løtu, sum Bjarti gevur bóltin upp, og næstan skjótari enn eyga klára at fylgja við, er Andrias farin sum eitt fok millum teir grønu og setir bóltin í netið.
Jn.fo gevur okkum regluliga hagtøl yvir toppskjúttar og fairplay. Fyri handa dystin vildi eg
atkvøtt fyri, at VÍF var kandidatur at spæla mest undirhaldandi hondbólt.
Nógv annað gott enn skjót álop vóru í hesum dystinum. Verjan stóð væl stóran part av leikinum, Hallur Arason kundi havt buldrað einar tríggjar bóltar inn, men neyvleikin vantaði nakrar millimetrar, Agga í Garðastovu royndi seg sum spælskipara og stóð royndina, Julian Olsen fekk fulla úrtøku við allari tí orku hann setti inn, bæði í álopi og verju, eins og Mladen gjørdi sína skyldu sum vanligt.
Ein trilogi er samansett av trimum sjálvstøðugum eindum, ið samanlagt geva eina heildaruppliving. Lat okkum geva VÍF fullan stuðul í kvøld so vit nærkast eini góðari heildaruppliving áðrenn segl verða sett til seinasta endaspurtin.


text:
Synergi: Bert 6 pláss eru eftir til skeiðið við ein av teimum bestu samskiftisserfrøðingunum í Danmark, Kresten Schultz Jørgensen.
At halda eina framløgu, sum fólk tíma at lurta eftir, kann vera ein stór avbjóðing.
Vit eru von at verða undirhildin, bergtikin, rørd og hugfangað.
Ein powerPoint framløga við 1000 punktum, nógvum teksti og nøkrum myndum er ikki nokk.
Tú skalt eisini duga at breiða tín boðskap.
Tú skalt megna at fanga uppmerksemið hjá áhoyrarunum beinanvegin.
Tú skalt kveikja og ríka - ofta beinleiðis sannføra.
Hetta er ikki lætt. So langt ífrá.
Kom á skeið 1,5 dag og lær at gera eina framúr framløgu.
8. november: kl. 9.00-15.30
9. november: kl. 9.00-12.00
Um tú veitst okkurt, sum VP ikki veit - skriva so til vp@vp.fo


text:
Næstan 90 av Turkmenistan er í stóru oyðimørkini Karakum (Svartasandi). Hitin fer javnan upp um 50°C. Fram við suðurendanum í oyðimørkini er fruktagóður geiri, har bøndurnir m.a. velta bummull til útflutnings. Eftir tað, at Turkmenistan gjørdist frælst ríki í 1991, er russiskt ikki longur alment mál, nú er tað turkmenskt, og islam er aftur høvuðsátrúnaður. Landið er fátækt og avbyrgt frá umheiminum, men har er ógvuliga nógv gass.
Turkmenska fólkið er víða um í Miðasia, og mong teirra liva sum flakkfólk. Men í Turkmenistan hava mangir turkmenar sett seg niður og liva sum bøndur og rossaalarar. Teir fara javnan á rossauppboðssølur og keypa og selja dýr at selja í grannalondunum. Turkmenar eru gitnir fyri at ala góð kappríðingarross, til dømis akhal-teke, eitt rossaslag, sum stendur seg væl í oyðimarkarlendi.
Í 1948 oyðilegði harður jarðskjálvti lívliga handilsbýin Askjhabad. Býurin varð bygdur upp aftur av nýggjum og er nú høvuðsstaður í Turkmenistan. Askjhabad er miðdepil í matvøru-, silki-, knipplinga- og teppiídnaðinum í landinum.
Longsta vatnveiting í heiminum er grivin eystan úr Amu-Darjaá og vestur til Asjkhabad, veitin er 1.100 km long. Karakumveitin verður eisini kallað "lívsins á", tí hon veitir vatn á stór turrlendi, har bummull og onnur grøði nú verður dyrkað.
Miðasia er langt burtur frá heimshøvunum. Vindurin er turrur, og har er lítið avfall, so nógvastaðni er lendið kargt og berligt. Av tí at ógvuliga turt er bæði vetur og summar, eru skerpingur og turkur stórir trupulleikar hjá bóndunum. Fyri norðan eru víðar grasfløtur, nevndar steppur. Miðskeiðis eru tvær stórar oyðimerkur, Kyzilkum (Reyðisandur) og Karakum (Svartisandur). Fyri sunnan eru langir, høgir kavataktir fjallaryggir, sum ganga suður at Himaleia. Alt Miðasia, tá ið Afganistan er frá, var partur í gamla Sovjetsamveldinum. Ídnaðarmenning og felagslandbúnaður hava elvt til stórar broytingar í hesum londum. Í gomlum døgum vóru bara flakkfólk her
Í 1991 fell kommunistastýrið í Sovjetsamveldinum, og londini í Miðasia fingu sjálvræði. Tá ið londini vóru uppi í Sovjetsamveldinum, ið varð miðstýrt úr Moskva í Russlandi, búsettu mangir russar seg her, og russiskt trokaði burtur málini í hesum londum. Nú stríðist fólkið at vinna rættindini aftur og at menna mentan og samleika.
Nógv olja og nógv gass eru í norðaru londunum í Miðasia. Kasakstan er farið at pumpa olju upp úr einum av heimsins størstu oljukeldum í Kaspiskahavi. Turkmenistan er farið at vinna út gass úr ovurstórum gassøki uppi á landi. Peningatrot og ov lítil yrkislærd arbeiðsmegi hava við sær, at seint gongur at menna oljuvinnuna.
Aralvatn, sum einaferð varð fjórðstørsta vatn í heiminum, er í ferð við at torna upp. Náttúruvanlukkan stendst av, at áirnar Amu-Darja og Syr-Darja, sum renna í Aralvatn, verða veittar á dyrkilendi. Stórt øki liggur nú turt og er púra ónýtiligt, tí tað er hult í sanddusti og salti, sum rýkur í vindi og ger stóran skaða.
Kaspiskahav er størsta vatn í heiminum, tað er 371.000 km2 í vídd, og fimm lond eru uttan um tað. Vatnið er í støðugari minking, og fjarar samstundis. Har er nógvur fiskur, m.a. styrja, ið er dýrur fiskur, tí í kvennfiskinum eru nógv rogn - russiskur kaviarur. Fiskastovnarnir eru hóttir av ovveiðu og nógvu dálkingini, m.a. av oljuvinnuni í Baku.
Mong fólkasløg búgva í Miðasia. Upprunaligu fólkasløgini eru kashakar, turkmenar og usbekar, sum eru turkisk fólkasløg, og tadsjikar og afganar, ið eru eysturiransk fólkasløg. Øll hava tey sínar sermerktu húgvur, ofta vovnar úr silki og prýddar við mátaðum mynstrum.
Mong fólk í Miðasia eru flakkfólk og fara víða um við fenaði sínum eftir beitilendi. Flakkfólkini búgva í tjøldum og eiga fáar ognarlutir, tí at tey javnan skulu flyta. Tey lívbjarga sær við at halda dýr sum kamelar, seyð og geitir, og soleiðis fáa tey mjólk, kjøt og ull. Sumt verður selt, men meginpartin hava tey eftir sjálv. Flakkfólkini eru alsamt á ferð og steðga bara á í býum, tá ið tey skulu keypa og selja.
Islam er størsti átrúnaður í Miðasia. Hann kom higar fyrst í 8. øld. Tá ið Miðasia stóð undir Sovjetsamveldinum, var átrúnaðurin hildin niðri, og muslimskir brúdleypssiðir vórðu bannlýstir. Fólkið helt tó alla tíðina fast um átrúnað sín og dýrkaði hann í loyndum; og tá ið kommunisman fall, blómaði átrúnaðurin upp aftur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Asjkahabad
Vídd: 488.100 km2
Fólkatal: 4.884.887
Alment mál: turkmenskt
Átrúnaður: islam 89% kristindómur 9% aðrir 2%
Stýrirlag: fólkaræði
Gjaldoyra: manat (TMM)


text:
Ja, hetta hevur verið nevnt fyrr, at Phelps ætlar sær at svimja í stuttibuksum á World Cup í Stockholm og Berlin. Men nú hevur reachforthewall.com nøkur citat afturat frá Phelps sjálvum, har hann meira ella minni bjóðar Biedermann av, at gera tað sama.
“I’m going to have my jammer on,” Phelps said. “If anyone wants to put a jammer on, feel free. I’m getting ready for where the sport is going. If I’m going to be wearing this for the next three years, I’m going to start now.”
Men hetta merkir ikki at Phelps væntar sær at vinna, fyri tað um hann letur seg í so lítið. Hann viðgongur at Biedermann ‘knústi’ hann í summar, og at tað væl kann henda aftur nú. Men hann heldur seg altso til stuttibuksurnar allíkavæl.
“He crushed me this summer,” Phelps said. “If he destroys me, he’s going to destroy me … I’m focused on what I have to do.”
Continue reading Phelps fer í ‘jammers’ á World Cup
Sviar fegnast á www.simma.nu, um at tað fyri fyrstu ferð er útselt til báðar finalupartarnar á World Cup í Stockholmi, síðani svenski parturin av World Cup flutti úr Malmö:
Utsålt på World Cup i Stockholm. Riktigt, riktigt kul! Det är första gången sedan World Cup gick i Malmö – man har sålt ut en föreställning och inte bara en ett pass utan bägge finalpassen. Vill du titta på WC i Stockholm så får du nu ta tillfället att titta på försökstävlingarna istället eller titta på TV där det också är frikostiga sändningar.
Continue reading Útselt til World Cup í Stockholm
Pál Joensen fer í november at luttaka á World Cup stevnuni í Moskva tann 6. til 7. november, í Stockholm tann 10. til 11. november, og í Berlin tann 14. til 15. november. Í hesum sambandi hevur Svimjisamband Føroya avgjørt, at senda teir føroysku svimjarar av hvør sínum kyni afturat Pál Joensen til World Cup í Berlin, sum í tíðarskeiðnum 1. september til 31. oktober 2009 náa hægsta FINA stigatal í einari svimjigrein, á offisiellari svimjistevnu.
Nú eftir fyrstu svimjistevnu í hesum tíðarskeiði, er støðan tann, at tað í løtuni eru Mona Simonsen úr SuSvim og Pauli Ø. Mohr úr Fuglafjarðar Svimjifelag, sum liggja til at sleppa við til Berlin.
Topp 3 hjá kvinnum:
- Mona Simonsen, SuSvim, 400 frí, 4:28.40 – 700 FINA stig
- Birita Debes, FLOT, 50 rygg, 30.46 – 670 FINA stig
- Shaila millum Garðarnar, SuSvim, 50 frí, 27.43 – 652 FINA stig
Topp 3 hjá monnum:
- Pauli Ø. Mohr, FS, 50 frí, 23.65 – 686 FINA stig
- Kári J. á Høvdanum, Ægir, 50 rygg, 26.46 – 672 FINA stig
- Andrass Thomsen, HS, 400 frí, 4:10.77 – 640 FINA stig
Continue reading Pál og tvey afturat til World Cup í heyst
World Cup stevnan í Brasil er nú sambært SwimNews.com avlýst, sum annars skuldi verða tann 23. til 25. oktober 2009. Har verður eingin stevna í staðin. Avlýsingin er rættiliga óheppin fyri Brasil og býin Rio de Janeiro, við tað at brasiliumenn royna at fáa Olympisku Leikir til Rio í 2016.
Týski Thomas Lurz vann 10 km World Cup kappingina fyri menn í kanalunum rundt Christiansborg í morgun, og brasisla Poliana Okimoto kappingina fyri kvinnur. Danir siga “ikke overraskende” um Lurz, sum er imponerandi tá ið man hugsar um at Lurz var bara nøkur fá sekund framman fyri nummar tvey og trý, við tíðini 1:57.40, har bulgarski Petar Stoychev kláraði 1:57.43 og russiski Sergay Bolshakov 1:57.48. Danski OL-svimjarin Julie Hjorth-Hansen mátti gevast vegna kulda… sum má hava verið heldur ógvusligur, síðani at danski Martin Pedersen gavst longu eftir 2 km, av somu orsøk. Myndirnar eru av vinnarunum, við vælvild frá danska svimjisambandinum.
Continue reading Lurz og Okimoto vunnu World Cup í Keypmannahavn
SwimNews.com skrivar her, at Michael Phelps ætlar sær at svimja í “the 2010 cut of suit”, á World Cup stevnunum í Berlin og í Stockholmi í november. Venjarin Bob Bowman sigur, at teir ikki fara eftir góðum tíðum, men fyrst og fremst sum fyrireiking til OL í London í 2012. “This year is all about the training”, sum tað eisini stendur á reachforthewall.com. Og so verður spennandi at síggja, hvat ið t.d. Paul Biedermann fer í, um teir báðir skulu møtast aftur í 200 frí.
SwimNews listar her upp ymisk sitat frá svimjistjørnum og -venjarum á World Cup stevnuni í Berlin. Rættiliga áhugavert so tosar Stefan Nystrand m.a. um hvussu hann vegna broyttar matvanar nú ikki hevur havt éin sjúkradag í longri tíð… Nakað sum (svenski) Mats Brisenfeld eisini tók upp á gongini her úti á Formula í morgun, tá ið vit tosaðu um hví Nystrand nú knappliga svam so skjótt.
Mats fylgir betri við í svenskum svimjitíðindum enn eg, og eg taki tí fyri góða vøru tá ið hann sigur at Nystrand hevur havt nógva nyttu av videoanalysu og kostráðgeving í seinastuni. Estiski Rejn Haljand hevur pilkað sundur og bygt upp startin hjá Nystrand, við at filma og vísa Nystrand hvat hann gjørdi galið, og onkur kostráðgevi hevur fingið hann at droppa cola og tílíkt.
Sum tit nokk kunnu lesa millum reglurnar her, so er alt hetta bara leysatíðindi og prát millum tveir svimjiáhugaðar í morgun. Men eg helt tað vera áhugavert at renna seg í hatta við kostvanunum aftur, tá ið SwimNews nú skrivar um Nystrand: “On his change of diet: ‘Since then I haven’t had one sick day. I think I’m on the right way with regard to the Olympics.’ “
Jón, vit skuldu verið farnir! SwimNews dregur her saman um World Cup í Berlin, og sigur at hendan stevnan burdi verið finalan í World Cup skránni, so væl sum týskarar arrangera og fáa í lag skjóta svimjing. Hartil hevur hann (Craig Lord) eina áhugaverda átalu av stigatalvuni hjá FINA, har hann spyr hví 0,42 sekund av heimsmetinum í 100 frí telja minni enn 0,01 sekund í 50 frí.


text:
Orð: Poul F. Joensen
Nú lotar til vildar, nú má eg avstað,
teir fóru íáðni umborð –
kom fevn meg, mín brúður, á skilnaðarstund
við eldheitum kossum og orð’,
tí minni um ástheitan fund
skal menna á hvørjari stund,
í ódn gjøgnum ísfjøll, um blánandi sund.
Eg veit, tú vilt bíða í treysti og trúgv,
og leingjast at heyst verður brátt.
Eg telja vil dagar, hvønn tíma og stund.
Tá stjørnur og norðljós á nátt
øll minnini vekja í mær,
sum í tínum favni eg var :
tín svanadúnsbarmur eymt bylgjar mót mær.
Tú elskaða, send mær eitt uggandi orð.
– Eg skrivi úr Føroyingahavn.
Eg leggja skal opið mítt hjarta á blað :
– Mín hugur eymt kínur títt navn. –
Hvør linja er longsilin mín,
hvørt orð elskhugs dýrasta vín,
hvør stavur ein kyssur, við heilsan til tín.
Liv væl, mín drottning, mín sólbjarta moy,
hevj høvur, um kinnin er bleik. –
Mín kærleiki gloriukransar títt hár,
tín sólljósa látur og leik.
Mín dýrasta ogn her í verð,
tú grát ei – so ilt tað mær ger. –
Mín eingil, farvæl ! kyss meg seinastu ferð.


text:
Orð: Avis B. Christiansen
Lag: Harry Dixon Loes
Týtt: Líggjas á Váli
1. Niðan á heyggin, Golgata mót,
gekk Harrin Jesus fót fyri fót,
fótafet tunglig, ei undur í,
bar várar syndir, vit eru frí.
Niðurlag: Loysnari dýri, Frelsari kæri,
á heygnum eyga mítt hóma kann teg,
bløðandi, bardur, sligin og særdur,
av sorg úttærdur, doyr fyri meg.
2. Tilgev teim, Faðir, eymt biður hann,
alt meðan blóðið frá honum rann,
bað fyri teimum, sum drupu hann –
hvør uttan Jesus elska so kann?
3. Nú eg teg elski, Frelsari mín,
vil altíð syngja lovsong til tín,
lágmæltur tíðum, heima skal tó
runga eitt samfelt fagnaðarljóð.


text:
SETUR.FO í nýggjum hami
Mikudagin 8. mars kl. 13.30 lat Fróðskaparsetur Føroya upp heimasíðu í nýggjum dagførdum sniði.
www.setur.fo er heimasíðan, har fólk kunna seg um Fróðskaparsetur Føroya, útbúgvingar og gransking á Setrinum og lesa tíðindi um Setrið ella onnur tíðindi, sum eru viðkomandi í Seturshøpi. Heimasíðan hevur leingi trongt til ábøtur og til at fáa eitt meira dagført snið. Hesum hevur verið arbeitt við nú eina tíð.
Mikudagin 8. mars lat www.setur.fo so endiliga upp í nýggjum hami. Skipað var fyri einum stuttum tíðindafundi á Lestrarskrivstovuni, har snøggaða og endurnýggjaða síðan var latin upp fyri almenninginum og innihaldið var gjøgnumgingið fyri tíðindafólkum.Fundurin var stroymdur HER.
Elin Brimheim Heinesen, leiðari á Lestrarskrivstovuni, upplýsir, at tað leingi hevur verið eitt ynski hjá Setrinum at fáa eina betri heimasíðu. Ein arbeiðsbólkur gjørdi fyrireikingararbeiði og eitt uppskot til nýggjan bygnað, og í fjør heyst varð avgerð tikin um at seta ferð á heimasíðuarbeiðið.
– Í seinastuni hevur nógv orka verið løgd í arbeiðið við heimasíðuni, so hon kann verða liðug í góðari tíð, áðrenn fyrstu umsóknarfreistina fyri Kvotu 2 umsøkjarar, sum er 15. apríl. Frá dagførdu heimasíðuni verður møguligt at søkja lestrarpláss á Setrinum umvegis elektronisku upptøkuskipanina, sum verður latin upp samstundis sum heimasíðan, sigur Elin Brimheim Heinesen, ið hevur staðið fyri arbeiðinum við heimasíðuni.
Heimasíðubólkurin er mannaður av Elini Brimheim Heinesen, leiðara á Lestrarskrivstovuni, Poul Laust Christiansen frá PAC Consult Sp/f, sum hevur staðið fyri forritan, Hans Juul Hansen frá Festi Sp/f, ið hevur staðið fyri grafiska partinum, Sjúrði Ravnsfjall frá Námsvísindadeildini, Rannvá Dávadóttir og Ólavur Waag Høgnesen, bæði frá Lestrarskrivstovuni. Gudmund Helmsdal Nielsen og Sunva Eysturoy hava tikið myndirnar á síðuni. Harumframt hava onnur verið við í bólkinum, tá ið tørvur hevur verið á tí. Í fyrireikingarbólkinum sótu Anna Katrin Matras, Uni Árting og Tina K. Jakobsen.
Endurnýggjaða síðan var almannakunngjørd mikudagin 8. mars millum kl. 13.30 og 14.00. Latið var upp fyri heimasíðuni á tíðindafundi, sum byrjaði kl. 13.30 á Lestrarskrivstovuni, sum er í J.C. Svabos gøtu 7 í Havn, har Elin Brimheim Heinesen hevði framløgu um innihaldið á síðuni.
Stroymt varð eisini frá tiltakinum, so øll, sum hava áhuga í hesum, kundu fylgja við á netinum. Stroymingin kann síggjast HER.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Framfýsnu rappararnir í Swangah spæla við á Summar Festivalinum í ár.
Í 2011 kom rappbólkurin Swangah sum ein hvirla inn í føroyska tónleikaheimin. Speisku og framfýsnu rappararnir fingu veruligt gjøgnumbrot við sanginum Frá Bygd Til Bý, og síðani hava teir ikki verið til at steðga.
Navnið hevur bólkurin fingið úr grannalagnum í Svanga í Havn, har teirra bakgrund er, men við framúr framførslum og útgávum hava teir vunnið fjepparar kring alt landið.
Swangah hevur áður framført á Summar Festivalinum, og tað hava verið minniligar konsertir. Nú eru rappararnir til reiðar at taka enn eitt tørn á Føroya størsta tónleikatiltaki.


text:
Samandráttur og frágreiðing um royndirnar at gera nýtt kongafisktrol 2008 (nógv seinkaðar) eru tøkar niðanfyri:
Samandrátt av verkætlanini.pdf
Endaliga frágreiðing um verkætlanina Kongafiskatrol 2008.pdf
Grannskoðaður roknskapur fyri verkætlanina.pdf
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Samhaldsføst skipan tryggjar fólkavøkstur
Ein samhaldsføst sosial skipan eigur at tryggja at øll hava
nøktandi umstøður til á virðiligan hátt at búleikast í Tórshavnar Kommunu - hóast ymiskar fortreytir.
Høvuðsstaðar kommunan eigur at ganga undan á hesum øki og
skipa so fyri, at barnafamiljur, einligir forsyrgjarar og onnur sum hava
trupult at fáa endarnar at røkka, fáa ískoyti, so teimum og teirra børnum
verður bjóðað eitt gott lív.
Øll kunnu koma út fyri at enda í eini støðu, har brúk er
fyri hjálp, nøkur í styttri, og onnur í longri tíðarskeið.
Kommunan eigur at skipa so fyri, at til ber at leiga bústað
bíliga og at hóskandi skipan við munandi fíggjarligum ískoyti til bústað,
barnaansing o.s.fr er til staðar
Onnur gongd leið er at hækka botnfrádrottin munandi, so
lægstu inntøkurnar fáa mest møguligt burturúr. Harafturat eigur broyting í
markinum fyri fríplássi eisini at endurskoðast.
Nógv hevur verið frammi um skattaprosentið í Tórshavnar
Kommunu. Havast má í huga at nógvar íløgur liggja fyri framman og skulu hesar
fremjast, so er neyðugt við ávísum skattaprosenti. Tá tað er sagt, ber helst
til at laga skattin soleiðis at lægstu inntøkurnar fáa ein skáa, meðan hægru
inntøkurnar gjalda eitt skattaprosent sum svarar til kostnaðin á teimum íløgum
sum skulu gerast. Tað er mín sannføring at breiðastu herðarnar eiga at bera
tyngstu byrðarnar.
Fyri at vit skulu stimbra fólkavøkstri, er neyðugt at
kvinnur í burðardyggum aldri búleikast her, og at vit tryggja at barnafamiljur
og einligir forsyrgjarar hava umstøður og gott fíggjarligt trygdarnnet í kommununi.
Ynskiligt er eisini at betri javnvág millum arbeiðslív og familjulív fæst, so
hugurin og árræði at fáa fleiri børn er til staðar.
Vit kunnu ikki livað við at tað er neyðugt hjá fólki at
flyta av landinum, tí fíggjarliga byrðan verður ov tung at bera. Her má og skal
ein samhaldsføst skipan gerast, so til ber hjá øllum borgarum at trívast og
hava eitt gott lív.


text:
Tor-Shipping, umboðsfelagið hjá Fred Olsen Line, hevur nú boðað frá og váttað, at ferðamannaskipið "Black Watch" kemur inn á Skálafjørðin hin 29. juli 2014. Skipið skal til bryggju í Runavík. Skipið er smíðað í 1972, og hevur áður borið nøvnini "Star Odyssey", "Westward" og "Royal Viking Star". Í 2009 fekk tað eina grundleggjandi umkalfatring – varð dagført til nútíðarinnar krøv. "Blue Watch" húsar 804 ferðafólkum og manningin telur 330. Tað er 205,47 metrar langt og 25,20 metrar breitt. Bruttotonnasjan er 28.613 grt og vanliga ferðin á skipinum er 18,5 fjórðingar um tíman.
Í fjør – 2012 – bleiv "Black Watch" kosið fyri "Best for Entertainment" av crúsarum í Stóra Bretlandi við hesi grundgeving av mongum: "they consistently went the extra mile".
Runavíkar havn hevur í eina tíð virkað dúgliga í hesum segmentinum. Virkisráðgeving í Saltangará hevur verið okkum til hjálpar, og eftir nógv samskifti við útgerðarfeløg um allan heim og fleiri vitjanir á ráðstevnum í USA og í Europu, fegnast vit almikið um, at úrslit umsíður koma burturúr hesum arbeiði. Tað finnast ongar stutttíðarloysnir í cruise-málum, bindandi sáttmálar verða gjørdir fleiri ár fram í tíð, tí krevst strategi og tolni fyri at røkka málum á hesum økinum.


text:
Anna Maria framførir løg av fløguni Sálareygað/
Anna Maria Olsen hevur givið út fløguna Sálareygað og fer í næstum at hava útgávukonsertir í Føroyum við løgum frá fløguni:
Kvívíkar kirkja, leygardagin 11/10 kl.16.00
Miðvágs kirkja, leygardagin 11/10 kl.19.00
Dómkirkjan, sunnudag 12/10 kl.16.00
Christianskirkjan sunnudag 12/10 kl.20.00
Á fløguni eru hesir sálmar:
Nærri, mín Guð, til Tín
Langt upp um bláa hválvið
Harri, bøt mítt ringa sinn
So mangan eg síggi, at bylgjurnar bróta
Deyði, hvar er nú broddur tín?
Um tú vilt gleði vinna
Eg veit ein góðan seyðamann
Miskunnarsami Guð, mildi Harri mín
Gakk tú fram við góðum treyst
Eg Hoyrdi Jesu kærleiksorð
Av dagsins verki móður
Nærri, mín Guð, til Tín


text:
Vælkomin á Vísindavøku 2018 í Sjóvinnuhúsinum
Dan Klein --- 12.09.2018 - 07:13
Fríggjadagin 28. september verður ársins Vísindavøka. Hetta er 11. Vísindavøkan, sum granskingarstovnarnir og Granskingarráðið skipa fyri.
Vit vilja vegna granskingarumhvørvið bjóða øllum, stórum og smáum, vælkomin til tiltakið, sum er alment og ókeypis.
Endamálið við Vísindavøkuni er at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum.
Fjølbroytt skrá
Vísindavøkan 2018 verður í Sjóvinnuhúsinum fríggjadagin 28. september frá kl. 8.00 til 17.00.
Á skránni eru 13 framløgur frá granskarum um sera ymisk evni. Hesar vera í Kongshøll á 4. hædd. Har vera eisini postara snarrøður, kunning um Ársins Vitanarfróðu kappingina, handan av ársins miðlaheiðursløn og eitt prát millum Magna Mohr og Heina í Skorini um gransking og leiklutin hjá gransking og granskarum í samfelagnum.
Á svalanum á 2. hædd vera framsýningar og tiltøk hjá stovnum og í trappunum og gongunum verða postarar sýndir fram.
Í einum telti uttanfyri vera eksperimentir, sum lærarar og næmingar frá Glasi skipa fyri, og live streymmáting og annað, sum Fiskaaling skipar fyri
Havrannsóknarskipið Magnus Heinason liggur við bryggju hendan dagin og høvi verður at fáa rundvísing umborð, har starvsfólk frá Havstovuni fara at greiða frá.
Sí alla skránna her: https://www.gransking.fo/fo/tilfeingi/visindavoka/visindavoka-2018/skra-visindavoka-2018/


text:
Kunngerð nr. 20 frá 8. apríl 1987 um móttøkuskipan av oljurestum og -blandingum, kloakkavlopsvatni og burturkasti í føroyskum havnum.
Við heimild í § 26, § 53, 2. stk. og § 61 í kgl. fyriskipan nr. 318 frá 26. juni 1985 um verju av havumhvørvinum hevur landsstýrið fyrisett:
1. Partur
Vanligar reglur.
§ 1. Í føroyskum havnum skal havnarstýrið samsvarandi reglunum í hesi kunngerð syrgja fyri, at fyriskipanir verða settar í verk um móttøku av oljurestum og -blandingum, kloakkavlopsvatni og burturkasti, sum stavar frá skipum og boripallum.
2. stk. Í móttøkuskipanini skal við fyriliti til ta vanligu tilgongdina av havnini verða syrgt fyri nóg góðum møguleikum fyri avskipan uttan at hetta seinkar skipunum óneyðugt.
2. Partur.
Olja.
§ 2. “Olja“ verður í hesi kunngerð at skilja sum eitt hvørt slag av steinolju og blandingum av hesi, herundir ráolja, natúrgass kondensat, oljugrums og oljuburturkast umframt brenniolja og øll onnur reinsað evni undantikið petrokemikaliur, sum eru flokkaðar sambært § 17 í kgl. fyriskipan um verju av havumhvørvinum.
2. stk. “Oljutangaskip“ verður at skilja sum eitt skip, sum er bygt til oljuflutning ella sum flytir olju í bulk.
§ 3. Í øllum havnum skal skipast fyri móttøku av oljugruggi, brúktari smyrjiolju, oljukendum blandingum úr maskinrúmsrennunum og líknandi oljurestum.
2. stk. Í fyriskipanini skal verða syrgt fyri, at tey vanligu trygdartiltøkini, ið verða stillað til innrættan av virkjum til oljublandingar, verða tikin við.
§ 4. Í niðanfyri nevndu havnum skal skipast fyri móttøku av oljublandaðum barlastar- og tangaskolivatni.
a) í havnum, har oljutangaskip skipa olju inn,
b) í havnum, har skip verða umvæld,
c) í havnum, har skip, sum hava flutt olju í bulk, ferma annað enn olju,
d) í havnum, har skip, sum kunnu taka barlastarvatn í brennievnistanga, verða fermd og
e) í havnum, har skip, sum kunnu taka barlastarvatn í brennievnistanga, skipa olju inn sum brennievni.
2. stk. Fyri móttøku av oljublandaðum barlastar- ella tangaskolivatni kann havnin krevja, at boð verða givin 24 tímar áðrenn skipið kemur í havn.
3. stk. Í teimum havnum, sum eru nevndar í 1. stk., skulu gerast viðgerðarverk/reinsiverk til sundurskiljing av tí móttikna oljublandaða barlastar- ella tangaskolivatninum í eina vatnfasu og eina oljufasu. Tað er ikki neyðugt við einum viðgerðarverki/reinsiverki í havnum, har tað er fyriskipað, at tað móttikna oljublandaða barlastar- ella tangaskolivatnið verður flutt til viðgerðarverk/reinsiverk aðrastaðni ella verður beint av vegnum sambært reglunum um burturbeining av oljuburturkasti.
§ 5. Vaktar- og Bjargingartænastan kann geva niðanfyri nevndu fyritøkum boð um at seta eina skipan um móttøku av oljublandaðum barlastar- ella tangaskolivatni í verk:
a) “bunkringsfyritøkum“,
b) fyritøkum, sum taka sær av inn- ella avskiping av olju og
c) skipasmiðjum.
2. stk. Tann skipanin, ið er nevnd í 1. stk., skal antin fevna um reinsiverk til sundurskiljing av tí móttikna oljublandaða barlastar- ella tangaskolivatninum í eina vatneind og eina oljueind, ella vera ein skipan, har tað móttikna oljublandaða barlastar- ella tangaskolivatnið verður flutt til reinsiverk aðrastaðni ella verður beint av vegnum sambært reglunum um burturbeining av oljuburturkasti.
§ 6. Staðarbundin verk og verk, ið kunnu flytast, skulu hava sambindingarlið, sum kunnu setast føst í frárenningarleiðingarnar í skipum. Tey nevndu verkini skulu harafturat hava sambindingarlið við “flangsum“ í givnu støddini smb. fylgisskjali 1 at taka ímóti oljukendum blandingum úr maskinrúmsrennunum.
2. stk. 1. stk. hevur ikki gildi fyri bátahyljar.
§ 7. Fyri móttøkuskipanum og burturbeiningum av oljuburturkasti er galdandi í hesum sambandi lóg um burturbeining av oljuburturkasti umframt reglur, ásettar við heimild í hesari lóg.
3. Partur.
Kloakkavlopsvatn.
§ 8. “Kloakkavlopsvatn“ verður at skilja soleiðis í hesi kunngerð:
a) frárensluevni ella annað burturkast frá einum og hvørjum toiletti,
b) frárensluevni frá vøskum, baðikørum og frárenningum úr sjúkrahúsum (apotekum, sjúkrarúmum og líknandi),
c) frárensluevni úr støðum, haðani livandi dýr eru, ella
d) annað avlopsvatn, sum er blandað við frárensluevnum, sum nevnd eru undir a)-c).
§ 9. Í øllum havnum skal gerast ein skipan um móttøku av kloakkavlopsvatni.
2. stk. Sambindingarliðið millum rørleiðingarnar úr verkinum og frárenningarleiðingarnar til kloakkavlopsvatnið á skipinum skal hava “flangsur“ í tí stødd, sum er nevnd í fylgiskjali 2.
3. stk. 2. stk. hevur ikki gildi fyri bátahyljar.
§ 10. Havnarstýrið skal syrgja fyri, at kloakkavlopsvatn, sum spríkir fram, skal beinast burtur sambært teimum reglum, um viðgerð av avlopsvatni, sum til eina og hvørja tíð standa við.
4. Partur.
Burturkast.
§ 11. “Burturkast“ verður í hesi kunngerð at skilja sum eitthvørt slag av rakstrarburturkasti, sum kemur frá skipum og pallum, burtursæð frá teimum evnum, sum í lóg um verju av havumhvørvinum fevna um 2. og 5. part viðvíkjandi olju og kloakkavlopsvatni umframt 3. og 4. part viðvíkjandi skaðiligum flótandi evnum og bjálvaðum evnum og tilfari, bingjum v.m.
2. stk. Rakstrarburturkast fevnir út um matrestir, um lutir úr plastikki so sum syntetisk togverk, syntetisk gørn og ruskposar úr plastikki umframt pappírsvørur, klútar, glas, metal, fløskur, leirvørur, avsprossingar-, fóðringar- og pakkingartilfar.
§ 12. Í øllum havnum skal gerast ein skipan um móttøku av burturkasti.
§ 13. Havnarstýrið skal syrgja fyri, at tað innkomna burturkastið verður burturkastað sambært teimum reglum um viðgerð av burturkasti, sum til eina og hvørja tíð standa við.
5. Partur.
Boð, klagur umframt revsing og kunngerðing.
§ 14. Um ein móttøkuskipan ella verk til viðgerð av restum og oljublandingum, og kloakkavlopsvatni og restum ikki kann nøkta tørvin, kann Vaktar- og Bjargingartænastan aftaná samráðingar við Føroya Landsstýri geva havnarstýrinum ella teimum í § 5 nevndu fyritøkum boð um at gera neyðuga víðkan av skipanini ella verkinum ella at lata eitt viðgerðarverk byggja, sum umrøtt í § 4, 3. stk. og § 5, 2. stk.
§ 15. Avgerð hjá Vaktar- og Bjargingartænastuni, sum er tikin sambært § 5, 2. stk. og § 14 kann vera kærd fyri eini umhvørvisnevnd. Kærufreist er 4 vikur frá tí degi, avvarðandi er gjørdur kunnugur við avgerðina.
2. stk. Avgerðin hjá Vaktar- og Bjargingartænastuni kann bert kærast av teimum, ið avgerðina hava fingið.
3. stk. Kæran skal latast Vaktar- og Bjargingartænastuni, ið sendir kæru til kærumyndugleikan saman við tilfarinum, ið er tikið við í avgerðina av málinum.
4. stk. Kæra tálmar ikki avgerðini, uttan so at kærumyndugleikin tekur aðra avgerð.
5. stk. Avgerðin hjá umhvørviskærunevndini er endalig.
§ 16. Tann, sum kemur sær undan at seta tær skipanir, sum eru nevndar í § 3, § 4, 1. stk. og 3. stk., § 9 og § 12, í gildi, verður revsaður við bót ella varðhaldi, uttan so at hægri revsing er uppiborin eftir lógini annars.
2. stk. Tann, sum kemur sær undan at fylgja einum kravi í § 5, 1. stk., ella ikki lýðir boðunum í § 14, verður revsaður við bót ella varðhaldi, uttan so at hægri revsing er uppiborin eftir lógini annars.
3. stk. Partafeløg, lutafeløg ella líknandi feløg, sum gera brot á hesa fyriskipan, kunnu sum so fáa sektarábyrgd álagda.
§ 17. Kunngerðin kemur í gildi 1. mai 1987.
Fylgiskjal 1.
Fyrisett mát av “flangsum“ til sambindingarliðið millum rørleiðingarnar úr verkinum og frárenningarleiðingarnar á skipunum, sum leiðir oljukendar blandingar úr maskinrúmsrennunum.
Fylgiskjal 2.
Fyrisett mát av “flangsum“ til sambindingarliðið millum rørleiðingarnar úr verkinum og frárenningarleiðingarnar á skipunum til kloakkavlopsvatn.


text:
Søgan
Í fleiri øldir høvdu fólk og landastjórnir droymt um eina sjóleið, ið kundi binda saman Atlantshavið og Kyrrahavið, tvørtur um tann 80 kilometur breiða Panamaslættan í Panama. Longu í 1534 kannaði týski keisarin Karl fimti, sum eisini var kongur í Spania, um tað var møguligt at gera eina siglingarveit á staðnum, so siglast kundi úr Atlantshavinum tvørturum Panamaslættan beinleiðis yvir í Stillahavið. Men eftirmaður Karl fimta á sponsku trónuni, Filip annar, hevði ongan hug at fara undir ætlanina. Hann metti at trupulleikarnar, sum verkfrøðingar vístu á, vóru alt ov umfatandi. Hann skal eisini hava sagt, at ætlanin var “ímóti Guds vilja.[tørvar keldu] Í 1880 átók eitt franskt felag, undir leiðslu av
fransmanninum Ferdinant de Lesseps, sær at gera Panamaveitina. Ferdinant de Lesseps hevði staði á odda, tá Suez veitin var grivin, og var kendur fyri bragdi, sum Suezveitin var
mett at vera.
Tá fransmenn fóru til verka gjørdist skjótt greitt, at her vóru trupulleikar, sum ikki var roknað við frammanundan. Fyrsti stóri trupulleikin, ið tók seg upp vóru mongu lívshóttandi sjúkurnar, sum raktu arbeiðsfólkið. Talan var um sjúkur, sum t.d. kolera, malaria, gulur fepur og pest. Fyri hesar sjúkur fanst tá ongin grøðandi heilivágur. Og lendið var eisini ein stór plága í nógvar aðrar mátar. Har var hópur av eitrandi slangum, flogkyktum, mórudíkjum, kyksendi, flóðaldum og jarðskjálvtum. Arbeiðsfólkið var eisini plága av skriðulopum, ið kundu taka meira enn 55.000 rúmmetrar av mold og fjala hús, jarnbreytir og gravimaskinur í hópatali. Vanliga tók tað arbeiðsfólkinum fleiri vikur at rudda upp eftir slík skriðulop. Mett var at 21.900 mans lótu lív, tá fransmenn stóðu fyri arbeiðinum. Tað vóru túsundtals franskir smáspararar, ið fíggjaðu verkætlanina hjá Ferdinant de Lesseps, ið endaði sum ein av heimsins størstu gølum, tá verkætlanin fór á húsagang. Fyri at bjarga tí, sum bjargast kundi var eitt annað felag stovnað, men eisini tað miseydnaðist.
Í 1902 eydnaðist at selja verkætlanina til USA fyri 40 milliónir dollarar, sum tá sjálvandi var ein risa upphædd. Men amerikanarar vóru nøgdir við handilin, og við forsetanum Theodore Roosevelt var við góðum hugi farið undir arbeiði at knýta saman Atlantshavið og Kyrrahavið. Amerikanarar mettu sjálvandi ikki at hetta fór at vera ein stórvegis trupul uppgáva, men ongantíð áður hevur ein byggiætlan rent seg í so nógvar forðingar. Tá verkætlanin var liðug var mett at umleið 27.500 arbeiðsmenn høvdu latið lív frá tí, at fransmenn byrjaðu arbeiðið til veitin var liðug í 1914.[tørvar keldu]


text:
Ókeypis koppseting móti influensu
Týsdagin 09. oktober frá kl 13.00 til kl 16.00 og mánadagin 15. oktober frá kl. 13.00-16.00 verður møguligt at koppseta seg móti influensu í læknaviðtaluni við Norðskála.
Ikki er neyðugt at bíleggja tíð.
Mælt verður til, at fólk, ið hava fylt 67 ár, fólk við varandi sjúku ella, sum av øðrum orsøkum eru í vanda fyri at gerast sjúk av influensu, lata seg koppseta fyri influensu.
Hoyrir tú til ein av bólkunum niðanfyri, set teg í samband við tín egna lækna og spyr, um tú eigur at koppsetast:
Niðursett lungnavirkni
Astma
Hjarta- og æðrasjúku
Diabetes
Skert mótstøðuføri
Livur- og nýrasvignan
Ovurfiti (vegleiðandi BMI omanfyri 40)
Barnakonur frá 13. Barnsburðarviku
Húsfólk hjá sjúkum við nógv skerdum mótstøðuføri
Aðrar varandi sjúkur, har meting frá læknanum er, at influensa hevur við sær álvarsligan heilsuvanda.
Koppseting verjir tey flestu
Koppsetingin fyri influensu verjir tey flestu, men ikki øll. Til ber at fáa influensu, hóast tú ert koppsett/ur, men sjúkugongdin verður oftast mildari.
Góð ráð
Influensa smittar gjøgnum smáar dropar frá hosta, njósa o.t. Sjúkan spjaðir seg, um tú andar inn droparnar og síðan nemur við eygu, nøs ella munn.
Hosta og njósa í einnýtis lummaturriklæði, og hav tey í einum afturlatnum posa, til tey verða burturbeind. Ella hosta og njósa í ermuna – ikki í lógvarnar.
Vaska tær væl um hendurnar.
Ver heima, um tú ert sjúk/ur – til tú hevur verið fepurfrí/ur í eitt samdøgur.
Heilsutrygd og Landslæknin


text:
- Tíðindi, mentan og ítróttur
Treytir eru fyri sendiloyvinum
Tak niður
Tað stendur í treytunum og skyldunum fyri at fáa sendiloyvi. Tí umhugsar Rigmor Dam, landsstýriskvinna í Mentamálum nú at senda eina áminning til R7 um at halda seg til treytirnar. - MEN spurningurin um- treytirnar fyri at fáa miðlastuðul skulu broytast, er ikki so einfaldur.
Onga viðmerking
Vit hava tosað nevndarformann í R7, Petur Jacobsen, men hann vil ikki gera viðmerkingar til málið.
Vit hava eisini tosað við formannin í miðlastuðulsnevndini, Magnus Dam. Hann sigur, at nevndin heldur seg til tær ásetingar, ið eru í lógini, tá ið hon skal býta stuðul út, og tað er upp til politiska myndugleikan, um hesar ásetingar skulu broytast.
Miðlastuðulsnevndin fer í næstum at býta miðlastuðul út.
Sí eisini


text:
Hanus Samró
20.11.2017 - 15:09
Tíðindi > Samfelag & Politikkur > Fiskivinnupolitikkur
Seinastu tíðina hevur ivi verið sáddur um, hvørt flotin verður lagdur 1. januar 2018, um fiskivinnunýskipanin ikki verður samtykt.
Løgmaður segði við rás2, at flotin verður lagdur, um løgtingið ikki tekur undir við fiskivinnunýskipanini.
Christian Andreasen, løgfrøðingur, vísti uppáhaldinum aftur. Í samrøðu við Norðlýsið segði Christian Andreasen, at lógin um vinnuligan fiskiskap tekur hædd fyri tí, og at løgtingið hevur møguleika fyri at leingja loyvini við fimm árum.
Tað er kortini nógv, ið bendir á, at flotin verður lagdur, um samgongan ikki samtykkir uppskotið. Norðlýsið hevur í dag fingið váttan frá Vørn, ið hevur eftirlit við at lógin um vinnuligan fiskiskap verður hildin, at lógin loyvir ikki fiskiførum at “fara til vinnuligan fiskiskap uttan veiðiloyvi.”
Loyvini fara úr gildi 1. januar 2018. Brot á hesar reglur verða revsaðar við bót.


text:
Kaffi
Kaffi er ein drikkur, sum er gjørdur av kaffiplantuni. Bæði skal og fruktmassin verður tikin burtur, og bert kjarnin (steinurin), tað ið vit nevna bønin (fræðið), verður turkað, brent og malt. Fínleikin av kaffipulvurinum er skiftandi, alt eftir hvussu kaffi verður gjørt. Kaffi verður blandað á ymsan hátt við vatni og verður sum oftast drukkið heitt. Kaffiplantur verða dyrkaðar í meira enn 70 londum, fyrst og fremst tætt við Ekvator í Miðamerika, landsynningsasiu, Maldivunum og Afrika. Tá berini eru búnaði, verða kaffiberini plukkaði, viðgjørd og turkaði fyri at verja fræði inni í berinum. Fræðini verða síðan ristaði til ymisk stig, alt an uppá, hvønn smakk ið ein ynskir, áðrenn fræðini verða malin og bryggjaði til kaffi. Kaffi veksur har veðrið er soleiðis, at hitin ikki fer niður um 16 ºC í meðal kaldasta mánaðin, og ikki upp um 25 ºC í meðal heitasta mánaðin. Eisini er neyðugt við í minsta lagi 100 cm av regni um árið, men við reglubundnari turrtíð. Kaffi veksur so statt í tropunum, men nakað niðan frá strondini, tí annars verður ov heitt um summarið.
Kaffiplantan er í veruleikanum eitt træ, men hon verður klipt niður til ein stóran runn. Fræið verður sáað í røðum, og tá ið plantan eftir hálvum øðrum ári hevur fest góðar røtur, verður hon flutt og sett niður í skugganum av hægri trøum. Fimm ára gomul byrjar hon vanliga at seta frukt. Kaffiberini búnast ikki øll í senn, og tí verður heystað nógvar ferðir eitt ávíst tíðarskeið. Kaffiberini verða annaðhvørt tikin við hond, ella eisini verða tey rist av greinunum niður á lørift, sum er breitt undir runnarnar. Síðan verða kaffiberini breidd út í sólina at turka. Breitt verður út yvir tey um náttina at verja tey móti døggi og regni. Eftir uml. trimum vikum eru tey nóg turr. Tornaða fruktkjøtið verður tikið uttanav við maskinu, og bønirnar verða reinsaðar og fyltar í sekkir. Kaffið er greitt til útflutnings. Áðrenn kaffið kann verða nýtt, skal tað brennast, men tað verður vanliga gjørt í kaffibrennivirkjum í keyparalondunum. Mestu kaffiframleiðaraøkini eru Brasil, Vjetnam, Indonesia, Kolumbia og Etiopia.


text:
Ingi Samuelsen
02.03.2015 - 21:11
Tíðindi > Uttanlands - Yvirgangur
Í dag er komið fram, at tað vóru seks løgreglufólk, sum komu til skaða undir yvirgangsálopinum í Keypmannahavn herfyri, og ikki fimm, sum higartil hevur verið upplýst.
Tann sætti særdi politisturin - ein kvinna - varð ikki rakt av skotum, men kom til skaða av glasbrotum undir álopinum á Krudttønden. Tað upplýsir blaðið hjá fakfelagnum hjá løgreglufólkunum í dag.
Talan var ikki um álvarsligan skaða, hjá hesum sætta politistinum. Hon fekk bara sár á kroppin, og varð tí ikki flutt á sama sjúkrahús, sum hinir politistarnir. Síðan hevur hon verið gloymd í uppgerðunum yvir skaðarnar, sum yvirgangsálopið forvoldið.
Fýra politistar vórðu raktir av skotum og tveir av glasbrotum, og allir eru útskrivaðir, upplýsir samskiftisovastin hjá Københavns Politi, sum harmast mistakið.


text:
Orð: Jónas Hallgrímsson
Lag: Ingi T. Lárusson
Týtt: Alexandur Kristiansen
Upprunaheiti: Ég bið að heilsa
1. Nú andar sunnan sínar lýggju vindar.
Um havsins fløtur víða bárur danda.
Og várið fylgir teimum heim til landa,
til fosturjarðar strond og jøklstindar.
2. O, berið kvøðu heim av ríkum grynnum
um fjøll og fjørð við signing guðs og friði.
Kyssið tit, bárur, bát á fiskimiði.
Blásið tit, vindar, roða fram á kinnum.
3. Væl verði tær, ið fagurlátin fer
við fríðum veingjaspenni tínar leiðir
í dalin inn at syngja songin tín
4. har undir homrum, kvøðu henni ber,
sum út á blik væl sínar dreymar breiðir,
trúfasti trøstur – tað er vina mín.


text:
Profilurin: Kantina og eitt skóghorn
05.09.2016 -
Navn:
-Rói Sørensen
Aldur:
16
Úr hvørjum skúla?
-Hoyvíkar skúla
Hvat gert tú í frítíðini?
-Fótbólt, vinir, gangi á møti
Lýs teg sjálvan/a við trimum orðum
-FITTUR – STUTTLIGUR – SOSIALUR
Hví valdi tú Nám X?
-Tí eg vildi hava eitt avslappandi ár, eg vil ikki í student enn”
Hvørji fak hevur tú valt?
-Enskt og tilveru
Hvørjar breytir?
-Miðlabreytina og films- og drama
Hevur tú hoyrt um Berlin túrin?
-Jú, eg havi bert hoyrt gott um hann
Hvat gleðir tú teg mest til við Berlin-túrinum?
-Eg gleði meg til at fara við vinfólkum og hygga mær, eg eri sikkur uppá at tað verður gott
Hvussu dámar tær umstøðurnar í Nám X, so far?
-Eg haldi umstøðurnar vera góður, og eg eri glaður fyri eitt gott høli. Hvat meira kann mann ynskja sær?
Heldur tú okkurt manglar?
-Eg haldi, at ein kantina hevði verið góð og eitt skóghorn!
Hví valdi tú miðlabreytina?
-Tíð tað er mítt áhugamál
Hvat dámar tær við miðlabreytini
-Mær dámar væl lærararnar eins og fólki, og vit hava tað gott saman
Hvat gleðir mest til á breytini
-Eg gleði meg til allar avbjóðingar, og altíð at læra meira
Sært tú møguleika fyri at gera brúk av hesum í framtíðini?
-Absolut, eg havi verið í KVF, og eg ætli mær tann vegin í framtíðini, vónandi er hetta tað fyrsta fetið!.


text:
Skrįseta ķ netbanka
Įšrenn tś byrjar:
Um talan er um teldu, skalt tś hava atgongd til at fremja broyting į C: drevinum (fyrisitingarręttindi/administrator). Um tś hevur nżggjari śtgįvu av Windows enn Windows XP, so er hendan atgongd sperraš og mį loysast.
Skrįseting fyrstu ferš:
Set teg ķ samband viš peningastovnin. Biš um eina netbankaavtalu. Tį avtalan er undirskrivaš, móttekur tś kotubręv/SMS viš langum loynioršiš og lyklaeftirlitsmerki.
Tųppa inn ķ teigin nišanfyri:
1. 11-taltekn langa brśkararnummar (sķ ķbindingaravtaluna).
2. 8-tekn langa loynioršiš (sķ langt loyniorš ķ kotubręvinum). Gev gętur munin millum smįar og stórar bókstavir.
Skrįseting fyri virknan brśkara:
Set teg ķ samband viš peningastovnin. Biš um nżtt lyklaeftirlitsmerki ella farlyklaeftirlitsmerki (til tablet).
Tųppa inn ķ teigin nišanfyri:
1. 11-taltekn langa brśkararnummar (sķ ķbindingaravtaluna) ella brśkaranavn.
2. Loynioršiš (sum tś vanliga ritar inn viš)


text:
Tróndur Arge 11.01.2018 (21:59)
Helgi spælir ikki aftur
Føroyska manslandsliðið í hondbólti spældi í dag fyrsta dystin í HM undankappingarbólki 3. Føroyar taptu 30-22 móti Ukreina. Í dystinum bleiv navnframi strikuspælarin, Hegi Hoydal, skaddur.
Nú er greitt, at hann spælir ikki aftur í hesi undankappingini, sum telur dystir móti Rumenia í morgin, og Italia leygarkvøldið. Helgi Hoydal beklaði í seinna hálvleiki og mátti hjálpast av vøllinum.
Les eisini: Ferðafrásøgn úr Bolzano, Italia (2.Partur)
- Ja, eg fái ikki spælt aftur í hesi kappingini. Eg fór upp eftir einum bólti og fekk eitt skump. Eg lendi skeivt og beklaði. Tíverri tykist tað hava verið álvarsligt, so tíverri verið eg ikki við teir komandi tveir dystirnar, sigur Helgi Hoydal.
Les eisini: (Dagur 1) Úr Føroyum til Bolzano
Arbeitt verður nú upp á, um tað skal koma ein avloysari til seinasta dystin, sum er móti Italia leygarkvøldið. Tað er óhugsandi at fáa ein avloysara til dystin í morgin móti Rumenia. Rumenia vann annars við tíggju málum á Italia í kvøld.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Nevnd til stjórnarskipanaruppskotið veljast í dag
Løgtingið skal í dag velja grein 25 nevndina, ið skal viðgerða uppskotið til stjórnarskipan.
Vanliga hava allir flokkar á tingið umboð í einari slíkari nevnd.
Nevndin verður vald sambært grein 25 í tingskipanini.
Grein 25 í tingskipanini sigur, at Løgtingið kann seta aðrar løgtingsnevndir enn tær, sum nevndar eru í § 24, at geva Løgtinginum tilmæli í ávísum málum. Hesar nevndir sita bara, til nevndin hevur avgreitt setning sín og í ongum føri longri enn, til tingsetan endar.
Hetta er ikki fyrstu ferð, at ein nevnd verður sett at viðgera eina stjórnarskipan.
Í 2002 var ein grein 25 sett, tá kallaðist hon Grundlógarnevnd, og 2007, 2009 og 2010 vóru grein 25 nevndir settar at viðgerða uppskot um stjórnarskipan, sæst á heimasíðuni hjá løgtinginum.
Umframt at velja nevndina, ið skal viðgera stjórnarskipanaruppskotið, so eru ófráboðaðir fyrispurningar eisini á skránni í løgtinginum í dag.
Tingfundurin byrjar klokkan 11.
Sí eisini


text:
17. Apr 2009
Lívsjáttandi Sólarmagn Kórkonsert í Kirkjubøar kirkju sunnudagin 19. apríl kl 16 Á veg til sólríka Po-slættan í Italia bjóðar kórið Sólarmagn...
16. Apr 2009
Sjónleikaraskúlin og Bendar Spónir á festival í India Sjónleikaraskúlin hjá Havnar Sjónleikarafelagi var í mánaðarskiftinum nov.- des. 2008 á sjónleikarafestivali í Delhi í India og framførdi sangleikin"Fez" eftir hollendska rithøvundan Marcel Van...
14. Apr 2009
Uppboðssøla við „føroyskum“ listaverkum í SMS hin 18. apríl 2009 kl. 13 ORKESTRIÐ ÆLABOGIN hjá fólki við menningartarni, hevur avgjørt at luttaka á tónleikastevnu í Lillehammer í Noregi í summar. Stevnan...
05. Apr 2009
Røðan sum Heðin Mortensen, borgarstjóri helt í sambandi við setanina av kvøldskúlaframsýningini í Eysturskúlanum, leygardagin 4. apríl. ...
31. Mar 2009
Árliga framsýningum av næmingaavrikum í Tórshavnar Kvøld- Ungdóms- og Listaskúla verður í Eysturskúlanum leygardagin 4.apríl og pálmasunnudag 5.apríl, báðar dagar frá kl. 14.00 til 19.00....
26. Mar 2009
Hósdagin 26.mars fingu hesi 9 prógv í "Dugnarskapararoynd í Sigling". Prógvið gevur rætt til at føra skip upp til 99 tons - í heimasjógvi. 3 av næmingunum eru knýttir at bjargingarbátinum "Lív". Vit ynskja teimum tillukku við próvnum....
24. Mar 2009
Lista-spírarnir hava framsýning í ”Listaskúlanum” Mánadagin 30/3—2009 kl. 16 –18 ...


text:
27. Okt 2011
Mánadag og týsdag 7 og 8 novembur kemur Bárður Lydersen til Kráir og Margáir at taka myndir av perlunum.Ein av fyrstu døgunum í novembur fáa tit nærri at vita, hvar í húsinum Bárður verður hesar dagar, og tit fáa høvi at velja ímillum ymiskar...
21. Sep 2011
Ævintýraferðin 2011 var og vitjaði okkum fríggjadagin 16. septembur. Hetta var allar seinasta sýning hjá Ævintýraferðini....! ...
21. Sep 2011
Einaferð um vikuna hava vit rørsludag við Margáir :) ...
21. Sep 2011
Í samband við Mentunarvikuna hjá Sunda kommuna skipaðu vit saman við Hvalvíkar skúla fyri Kondibingo, sum vit kallaðu Mentunarbingo ;).Í oysandi oysandi regni fóru vit í trimum bólkum avstað, á tríggjar ymiskar rutur. Tey minstu børnini á minstu rutu osv. Ruturnar vóru lagdar í...
19. Sep 2011
Í samband við Mentunarvikuna hjá Sunda kommunu fara vit saman við Hvalvíkar skúla á Kondibingo mikudagin 21 sept. Vit hittast øll á parkeringsøkinum hjá Kráir kl 10.30.Vit verða í trimum bólkum og fara tríggjar ymiskar rutir:Bólkur 1: upp til skúlaaldurBólkur 2: 0. flokkur til og...
09. Sep 2011
Aftur ein væleydnaður Sjórænaradagur við Kráir og við Margáir :)Vit hava lurta eftir Sjórænarasøgum, fingið Sjórænaramat og spælt Sjórænaraspøl.Ein fantastiskur dagur! :) ...
07. Sep 2011
Fríggjadagin 9. sept. verður Sjórænaradagur við Kráir og við Margáir. Lítla Margári luttekur í tiltakinum við Kráir.Við Kráir byrja vit kl 10.30 við felags samling. Sjórænarin Stampi kemur at siga frá søgu. Og so fara vit á Skattajakt!! :)Vit fáa Sjórænaradøgurða, so ongan matpakka...
19. Aug 2011
Mánadagin 22. aug fara vit til Klaksvíkar at halda Sjómannadag :) Vit fara at vitja norðuri á Stongunum og eisini fara at vitja Trøllahúsið. Vit fara við leigubussi. Vit verða aftur í Hvalvík ávíkavist kl. 16.00 og 17.00, sí annars upphangstalvuna. ...


text:
Jarðskjálvti
Jarðskjálvti; brádligar rørslur í jarðarskorpuni, sum elva til harðligar ristingar. Ein jarðskjálvti kemur av, at tvær plátur glíða hvør móti aðrari. Rivan, sum tær glíða framvið, verður kallað umskaring. Tá ið tær flyta seg, elva tær til ristingar í jørðini. Jarðskjálvtar kunnu vera so harðir, at teir fáa heilar bygningar at rapa. Harðastu jarðskjálvtarnir eru í Japan. Í 1923 doyðu 143 000 fólk í einum jarðskjálvta. Føroyar eru langt frá einum plátumóti, har harðir jarðskjálvtar kunnu vera. Tó kunnu veikir jarðskjálvtar vera her. Í 1967 var ein veikur jarðskjálvti í Suðuroy, sum fólk í oynni merktu. Á markinum millum jarðarplátur, eitt nú í Turkalandi, Japan ella í Kalifornia við amerikonsku vesturstrondina, kann ein jarðskjálvti fáa jørðina at skelva so harðliga, at hús rapa og vegir brotna. Tá støkka ofta gassleiðingar sundur og elva til nógvan eld. Ofta doyggja fleiri fólk av eldi enn av rapaðum húsum. Í londum og býum, har jarðskjálvtar ofta eru, royna tey at verja seg so væl sum gjørligt. Til dømis royna tey at byggja soleiðis, at bygningarnir tola harðan skjálvta. Tó verða neyvan allir bygningar bygdir soleiðis, sum teir eiga. Ein jarðskjálvti kann koma uttan nakra ávaring. Tó eru ofta smáir skjálvtar undan einum stórum skjálvta.
Ristingar, elvdar av jarðskjálvta, verða máldar við einum tóli, sum nevnist seismografur. Fyri at kunna ávara fólk so skjótt sum gjørligt, máta vísindafólk neyvt allar ristingar í jarðarskorpuni. Tey brúka seismograf, eitt málitól, sum er fest í føstu helluna. Seismografurin er sera viðkvæmur og mátar allar ristingar, sjálvt hinumegin á jørðini.


text:
Brúgvin (90) - 14. mai 2018
Sending um Runavíkar Kommunu: Hwarang Føroyar, Filmssýning av "Zacharias" og Várkonsertir hjá Nes Sóknar Musikkskúla.
----------------------
Trýst 'HOYR INNSLAG' knøttin omanfyri fyri at hoyra sendingina
----------------------
4:55 Hwarang Føroyar luttikið í kapping í Svøríki við góðum úrsliti, Noomi, Høgni og Elinborg greiða frá.
23:30 Filmur: "Zacharias" í Løkshøll, Birgir Kruse greiðir frá.
40:10 Várkonsertir hjá Nes Sóknar Musikkskúla, Jóhan Mortensen greiðir frá.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
[This text is not available in English]
Vælkomin til ársins Savnsfagna alla heystfrítíðina á Tjóðsavninum, Listasavninum og Sjósavninum.
Skráin:
Á TJÓÐSAVNINUM
Allan dagin: Stuttleika tær við STÓRA uppgávuheftinum
Kl. 11 Tjóðsavnið letur upp
Kl. 11.15 Hjálmar Dam lesur huldusøgu
Kl. 13 Dagsins granskarasøga
Kl. 15 Sjónleikurin „Huldufólk” eftir Sóley Danielsen
Kl. 15.30 Lutakast. Dagsins vinnari av familjuferð út í Tindhólm verður funnin
Kl. 16 Tjóðsavnið letur aftur
Á SJÓSAVNINUM
Kl. 11 Savnið letur upp
Kl. 16 Savnið letur aftur
Á LISTASAVNINUM
Allan dagin: Uppliv savnið - loys uppgávur og lita listaverk
Kl. 11 Savnið letur upp
Kl. 11.15 "At síggja seg sjálvan í eyguni", verkstova við Randi Samsonsen
Kl. 13 "At síggja seg sjálvan í eyguni", verkstova við Randi Samsonsen
Kl. 14 Andlit til andlits: Samrøða um sjálvsmyndir á savninum
Kl. 16 Savnið letur aftur


text:
Talgildar tænastur
Ein felags inngongd skal gera tað lættari, skjótari og tryggari at røkka almennum og privatum, talgildum tænastum. Ein trygg innritan, ein talgildur postkassi, ein talgild undirskrift og allar tænasturnar savnaðar á einum stað alt samdøgrið. Ein felags portalur, sum kann brúkast á teldu, teldli og telefon.
Tænasturnar skulu mennast við borgaranum í miðdeplinum. Fyrsta stig er, at borgarin sjálvur kann velja tær tænastur, honum tørvar. Næsta stig er, at skipanirnar skulu laga seg til hvønn einstakan borgara og skulu bjóða tær tænasturnar, sum eru viðkomandi í mun til t.d. aldur, hjúnastøðu og starv.
Enn er nógv arbeiði eftir
Enn er arbeiðið við Talgildum Tænastum ikki komið somikið langt, at nakað aktuelt kann leggjast út á síðuna.
Les um heildarætlanina innan Talgildar tænstur her.


text:
Karavella Marionett-Teatur hevur í løtuni leikin SKRÍMSLALÍV á skránni. Les um leikin við at tøppa á myndina.
Til ber at bíleggja sýningar út á tykkar stovn/skúla/fyritøku.
Bílegging:
Hevur tú hug at bíleggja eina ella fleiri sýningar av SKRÍMSLALÍV, kanst tú seta teg í samband við Karavella Marionett-Teatur her:
Karavella Marionett-Teatur
att: Rakel Helmsdal
handan Á 3B
100 Tórshavn
tlf: 316596/216596
t-postur: rakel(kurla)helmsdal.fo
Um ferðandi leikhúsið:
Karavella Marionett-Teatur er eitt ferðandi leikhús og tí ber til at bíleggja eina sýning út nærum allastaðni í landinum.
Karavella á ferð:
Karavella Marionett-Teatur kann koma út á tykkara skúla, stovn ella fyritøku. Hjá tykkum krevst bara eitt rúm, sum kann myrkaleggjast.
Av og á ber eisini til hjá tykkum at koma til okkara. Leikhúsið hevur í ávísum tíðarskeiðum innivist í væl egnaðum hølum í Havn. Vitja aftur á heimasíðuna at vita nær hesi eru ella nær almennar sýningar eru á skrá.
Hent at vita:
- Høli á stødd við vanliga skúlastovu kann nýtast. Tó ongantíð lægri til loftið enn uml. 2,5 m.
- Hølið má kunna myrkaleggjast. (Saknast myrkaleggingartjøld, ber til at nýta svartar plastposar. Karavella Marionett-Teatur átekur sær ikki myrkaleggingina.)
- Ein vanlig streymkontakt má vera tøk.
Prísur:
- 3500 kr fyri hvørja sýning
G.G:
- Tvær sýningar kunnu verða um dagin (í serligum førum tríggjar). 1 til 1½ tíma millum sýningarnar.
- Til ber t.d. at fleiri stovnar (t.d. skúli og dagstovnur) bíleggja sýningar saman.
- Karavella Marionett-Teatur vitjar allastaðni, har til ber at koma við leikhúsbilinum.